Ɛbaa Bere Ano | Tete Wɔ Bi Ka\nƐbaa Bere Ano\n“YƐN WERƐ REMFI DA!” Eyi ne asɛm a nnipa a wɔhwɛɛ “Creation Drama” sini no pii kae. Ɛbaa bere ano, na wɔn a wɔhwɛe no werɛ amfi da. Nokwasɛm ne sɛ “Creation Drama” sini no bɛyɛɛ adansedi kɛse hyɛɛ Yehowa anuonyam. Bere a wofii ase yii saa sini no, ankyɛ na Hitler ne n’apamfo tuu wɔn ani sii Yehowa nkurɔfo so wɔ Europa, na wodii wɔn ani yayaayaw. Ná “Creation Drama” no yɛ sini bɛn?\n“Creation Drama” no nyaa ne din fii Schöpfung (Creation) nhoma no mu\nAfe 1914 mu no, Yehowa nkurɔfo adwumayɛbea ti a ɛwɔ Brooklyn, New York, U.S.A., no yii sini bi adi. Ná wɔato sini no din “Photo-Drama of Creation.” Ná sini no tenten yɛ nnɔnhwerew awotwe, na na wɔde kɔla ahorow ayɛ no fɛfɛɛfɛ. Afei nso na emu nnipa no kasa. Nnipa mpempem pii hwɛɛ “Photo-Drama” sini no wɔ wiase nyinaa. Wɔyɛɛ ne fã bi a ɛyɛ tiawa too din “Eureka Drama.” Woyii ɛno nso adi afe 1914. Efi 1920 rekɔ no, sini no ho nneɛma bi fii ase sɛee. Nanso na nnipa pii pɛ sɛ wɔhwɛ “Photo-Drama” sini no. Nnipa a wɔwɔ Ludwigsburg, Germany kae sɛ: “Da bɛn na mobɛsan ayi ‘Photo-Drama’ no akyerɛ yɛn?” Dɛn na na anuanom bɛyɛ wɔ ho?\nAfe 1920 mfiase no, anuanom mpanyimfo a wɔwɔ Magdeburg Betel wɔ Germany no tɔɔ sini ho nneɛma bi fii Paris, France, na wonyaa bi nso fii Leipzig ne Dresden. Wɔde “Photo-Drama” sini no ho nneɛma bi a ɛnsɛee ne nneɛma foforo a wɔtɔe no yɛɛ sini foforo.\nNá onua bi wɔ hɔ a ɔto dwom paa. Na wɔfrɛ no Erich Frost, na ɔhyehyɛɛ nnwom bi a wɔde begyigye sini no ho. Woyii nsɛm bi fii Creation nhoma no mu a wɔde bɛkyerɛkyerɛ sini no mu. Ɛno nti na wɔfrɛɛ “Photo-Drama” sini foforo no “Creation Drama” no.\nNá sini foforo no ne “Photo-Drama” no nyinaa tenten yɛ pɛ; na ɛyɛ nnɔnhwerew awotwe. Enti na woyi no nkakrankakra kyerɛ ɔmanfo anwummere-anwummere. Nneɛma a na ɛwom no bi ne adebɔ nna ho nsɛm ne Bible ne wiase abakɔsɛm. Bio nso ɛmaa nkurɔfo hui sɛ atoro som adi adesamma huammɔ. Woyii “Creation Drama” no wɔ Austria, Germany, Luxemburg, Switzerland, ne mmeae ahorow a wɔka German kasa.\nErich Frost ne ne nnwom a ɔde gyigyee “Creation Drama” no ho\nErich Frost kae sɛ: “Bere a yɛreyi Drama no, sɛ edu baabi na yɛhome so kakra a, me ne m’ayɔnkofo a me ne wɔn to dwom no kyekyɛ yɛn nhoma ahorow ma wɔn a wɔwɔ hɔ nyinaa. Ɛda a yebeyi Drama no, yɛkyekyɛ nhoma pii sen bere a yɛreyɛ afie afie adwuma no.” Onua Johannes Rauthe na na ɔhwɛ ma woyi Drama no wɔ Poland ne ɔman a ɛnnɛ wɔfrɛ no Czech Republic no. Ɔkae sɛ wɔn a wɔhwɛɛ Drama no pii de wɔn address maa yɛn sɛ yɛmmɛsra wɔn. Yɛde wɔn address no kɔhwehwɛɛ wɔn ne wɔn bɔɔ Bible mu nkɔmmɔ.\nEduu 1930 no, bere biara a wobeyi “Creation Drama” no, ɔmanfo ba ma asa so hɔ bɔ ma be. Enti baabiara a wobɛfa biara Yehowa Adansefo ho asɛm na ɛda obiara ano. Eduu 1933 no, na Germany baa dwumadibea no ayi Drama no ama nnipa bɛyɛ ɔpepem biako ahwɛ. Käthe Krauss kae sɛ: “Bere biara a yɛbɛkɔ akɔhwɛ Drama no, na yetwa kilomita 10 (anaa kwansin 6) foro mmepɔw sian fa kwae mu. Yedii akɔneaba saa nna anum.” Else Billharz nso kae sɛ: “‘Creation Drama’ no na ɛmaa m’ani begyee nokware no ho.”\nAlfred Almendinger kae sɛ bere a ne maame kɔhwɛɛ Drama no, “n’ani gyee ho araa ma ɔtɔɔ Bible, na ɔhwɛe sɛ obehu nea wɔfrɛ no ‘ahodwiragya’ wom anaa.” Wanhu wɔ Bible mu, enti ogyaee asɔre no, na akyiri yi osuaa nokware no bɔɔ asu. Erich Frost kae sɛ: “‘Creation Drama’ no twee dɔm baa nokware no mu.”—3 Yoh. 1-3.\nBere a na nkurɔfo aso “Creation Drama” no wɔ soro no, na Nasi nniso nso ama ne homene so wɔ Europa. Efi afe 1933 no, wɔbaraa Yehowa Adansefo dwumadi wɔ Germany. Efi saa bere no kosii sɛ Wiase Ko II baa awiei wɔ 1945 mu no, Yehowa asomfo a wɔwɔ Europa anya no ahogono koraa. Erich Frost dii bɛyɛ mfe awotwe wɔ afiase. Nanso otumi gyinaa mu, na akyiri yi ɔkɔyɛɛ adwuma wɔ Betel wɔ Wiesbaden, Germany. Ampa, “Creation Drama” no baa ne bere mu. Ɛhyɛɛ Kristofo pii mpamden ma wɔde akokoduru gyinaa sɔhwɛ a wohyiae wɔ Wiase Ko II no mu. Yɛn werɛ remfi Drama yi da!—Tete wɔ bi ka, Germany.\nMfe 100 ni a wɔyɛɛ “Photo-Drama of Creation” no. Ɛmaa nnipa nyaa gyidi sɛ Bible yɛ Onyankopɔn Asɛm.


Mateo 7 NA-TWI - Evanđelje po Mateju 7 CRO | Biblica América Latina\nMateo 7 NA-TWI - Evanđelje po Mateju 7 CRO\n1“Mummmu ntɛn, na afoforo ammu mo ntɛn. 2 Nea mode yɛ afoforo no, ɛno ara na wɔde bɛyɛ mo. 3 Adɛn na woma ɔbo ketewaa a ɛda wo nua ani so no haw wo, bere a ɔbo kɛse da wo de so? 4 Ɛbɛyɛ dɛn na woatumi aka akyerɛ wo nua se, ‘Ma minyi bosea a ɛda w’ani so no mma wo,’ wɔ bere a, ɔbo kɛse da w’ani so? 5 Onipa huuhuu: Di kan yi ɔbo a ɛda w’ani so no ansa na woatumi ahu wo nua de ayi ama no.\n6 “Mommfa nea ɛho tew mma akraman. Saa ara na monntow mo nhene pa ngu mprako anim! Wobetiatia so na wɔadan wɔn ho atow ahyɛ mo so.\n7 “Mummisa, na wɔbɛma mo; monhwehwɛ, na mubehu; mompem, na wobebue mo. 8 Na obiara a obisa no, onya. Obiara a ɔhwehwɛ no, ohu; na nea ɔpem no, wobue no. 9 Na hena na ne ba bisa no abodoo a, ɔbɛma no ɔbo? 10 Anaasɛ obisa no nsumnam a, ɔbɛma no ɔwɔ? Ɛremma saa da! 11 Na sɛ mo a, mo koma yɛ den a moyɛ nnebɔneyɛfo mpo nim sɛnea moma mo mma nnepa a, ɛbɛyɛ dɛn na mo agya a ɔwɔ soro no mfa nnepa mma ne mma a wobisa no no?\n12 “Enti sɛnea mmara no ne adiyifo no ka no, ade biara a mopɛ sɛ nnipa nyɛ mma mo no, mo nso monyɛ mma wɔn saa ara.\nƆkwan hihiaa no\n13 “Ɔkwan hihiaa no nko ara so na wubetumi afa akɔ soro! Ɔkwan a ɛkɔ ɔbonsam kurom no so trɛw, na n’apon nso mu bae ma nnipadɔm a wɔpɛ sɛ wɔfa so kɔ ɔsɛe mu no. 14 Ɔpon a wowura mu de kɔ nkwa mu no yɛ ketewaa, na ɔkwan a wɔfa so no nso yɛ teaa, na nnipa kakraa bi na wohu fa so.\n15 “Monhwɛ mo ho yiye wɔ atoro akyerɛkyerɛfo a wɔba mo nkyɛn ahobrɛase mu sɛ nguan, nanso wɔyɛ mpataku a wonya mo a, wɔbɛtetew mo pasaa no ho. 16 Wɔn nneyɛe na mode behu wɔn, sɛnea mutumi de dua bi aba hu dua ko a ɛyɛ no. Worentumi mfa kokora nyɛ bayerɛ; saa ara nso na worentumi mfa kwaeborɔfere nyɛ borɔfere. 17 Dua a ɛwɔ nnyinaso pa no tumi sow aba pa; na dua a enni nnyinaso pa no nso sow aba bɔne. 18 Dua a ɛwɔ ahoɔden no ntumi nsow aba a enye, ɛnna dua a enni ahoɔden no nso ntumi nsow aba a eye. 19 Dua biara a ɛnsow aba pa no, wotwa, de gu gya mu, hyew. 20 Onipa nneyɛe na ɛma yehu ne suban. Saa ara nso na dua bi aba a ɛsow no na ɛma yɛde hu sɛ ɛyɛ dua pa anaa dua bɔne.\n21 “Ɛnyɛ obiara a ɔbɔ me din ‘Awurade,’ ‘Awurade’, no na ɔbɛkɔ ɔsoro ahenni mu. 22 Atemmu da no, nnipa pii bɛka akyerɛ me se, ‘Awurade, yɛkaa wo ho asɛm kyerɛɛ afoforo. Yɛnam wo din nso so tuu ahonhommɔne, san yɛɛ anwonwade ahorow.’ 23 Na mabua wɔn se, ‘Minhuu mo da, na minnim mo nso. Nnebɔneyɛfo, mumfi ha nkɔ!’\n24 “Wɔn a wotie nea meka, na wodi so no te sɛ onyansafo a osi ne dan si ɔbotan so.\n25 Sɛ osu tɔ, na osuframa bɔ, na nsu yiri, na emu biara ka ɔdan no a, ɛremmu da, efisɛ, wosi sii ɔbotan so.\n26 “Nanso wɔn a wotie nea meka na wonni so no yɛ nkwaseafo. Wɔte sɛ obi a osii ne dan sii anhwea so. 27 Sɛ osu tɔ, na osuframa bɔ, na nsu yiri, na emu biara ka ɔdan no a, ebedwiriw agu fam abubu pasaa.”\n28 Yesu asɛnka no maa nnipadɔm a wotiee no no nyinaa ho dwiriw wɔn, 29 efisɛ, ɔkyerɛkyerɛe sɛ obi a okita tumi, na ɛnyɛ nea mmara no akyerɛkyerɛfo no kyerɛ no.\nNA-TWI : Mateo 7


1 Samuel 25 ASCB - Matej 25 CRO\n1Afei, Samuel wuiɛ na Israel nyinaa hyia yɛɛ no ayie. Na wɔsiee no wɔ ne kurom Rama. Na Dawid tu kɔɔ Maon ɛserɛ so.\n2Na ɔbarima ɔdefoɔ bi a ɔfiri Maon a na ɔwɔ agyapadeɛ wɔ baabi a ɛbɛn akuraa Karmel. Na ɔwɔ mmirekyie apem ne nnwan mpensa. Na ɛyɛ mmoa ho nwi twitwa berɛ. 3Saa ɔbarima no din de Nabal. Ne yere nso din de Abigail. Na ɔyɛ ɔbaa a ɔnim nyansa na ne ho nso yɛ fɛ. Nanso, na ne kunu a ɔyɛ Kalebni no mpɔeɛ, na ne suban nso nyɛ fɛ.\n4Ɛberɛ a Dawid tee sɛ Nabal retwitwa ne mmoa ho nwi no, 5ɔsomaa mmarima mmabunu edu kɔɔ ne nkyɛn. Ɔde nkra maa wɔn sɛ, 6“Wo nkwa so! Wo ne wo fiefoɔ nyinaa nnya ahoɔden! Na wʼagyapadeɛ nyinaa nso nyɛ nhyira.\n7“Mate sɛ woretwitwa wo nnwan ne mmirekyie ho nwi. Ɛberɛ a na mo nnwanhwɛfoɔ wɔ yɛn nkyɛn ha no, yɛanyɛ wɔn basabasa. Na mmerɛ dodoɔ a wɔdii wɔ Karmel no nso, wɔn biribiara annyera. 8Bisa wo ara wʼasomfoɔ na wɔbɛka akyerɛ wo. Yɛaba ha wɔ afahyɛ ɛda, ɛno enti, mesrɛ wo, ma yɛn aduane biara a wo nsa bɛso so.”\n9Dawid mmeranteɛ no de nkra no maa Nabal na wɔtwɛnee ne mmuaeɛ.\n10Nabal buaa Dawid asomfoɔ no sɛ, “Hwan ne saa Dawid yi? Saa Yisai babarima yi dwene sɛ ɔne hwan? Nnansa yi, asomfoɔ bebree retete wɔn ho afiri wɔn wuranom ho. 11Adɛn enti na ɛsɛ sɛ mede me burodo ne me nsuo ne mʼaboa a makum no ɛnam a mede rebɛma me nwitwitwafoɔ no ma akwanmukafoɔ a obi nnim baabi a wɔfiri?”\n12Na Dawid mmarima no sane kɔeɛ, kɔkaa deɛ Nabal kaeɛ no kyerɛɛ no. 13Dawid ka kyerɛɛ ne mmarima no sɛ, “Momfa mo akofena.” Na Dawid nso faa ne deɛ. Mmarima bɛyɛ sɛ ahanan na wɔkaa Dawid ho kɔeɛ, ɛnna mmarima ahanu nso tena wɛnee akodeɛ no.\n14Nabal asomfoɔ no mu baako kɔka kyerɛɛ Nabal yere Abigail sɛ, “Dawid somaa abɔfoɔ firi ɛserɛ no so sɛ wɔ ne yɛn wura mmɛkasa, nanso ɔdidii wɔn atɛm. 15Nanso Dawid nnipa no yɛ ma yɛn. Wɔannyɛ yɛn bɔne biara. Ɛberɛ a yɛne wɔn wɔ hɔ no, wɔamfa yɛn biribiara. 16Anadwo ne awia nyinaa, na wɔbɔ yɛn ne nnwan no ho ban. 17Enti, dwene ho yie, anyɛ saa a asɛm bɛto yɛn wura ne nʼabusua nyinaa. Ɔyɛ obi a ne bo ha no na obiara ntumi nkasa nkyerɛ no.”\n18Abigail ansɛe berɛ koraa. Ɔfaa burodo mua ahanu, nsã aboa nwoma mmienu, nnwan enum a wɔakum wɔn asiesie wɔn, nkyeweɛ susudeɛ enum, bobe ɔfam ɔha ne bobe aba a wɔabɔ no ntowantowa ahanu de soaa mfunumu. 19Na ɔka kyerɛɛ nʼasomfoɔ sɛ, “Monni ɛkan nkɔ. Mɛti mo.” Nanso, wanka deɛ na ɔreyɛ no ankyerɛ ne kunu Nabal.\n20Ɔte nʼafunumu so nam ara kɔsii bepɔ bi nsiane mu no, ɔhunuu Dawid nso ne ne mmarima sɛ wɔresiane hyia no. 21Na Dawid aka sɛ, “Mfasoɔ biara nni so sɛ mahwɛ saa onipa yi agyapadeɛ so wɔ ɛserɛ so a ne biribiara annyera. Ɔde bɔne atua me papa a meyɛɛ no no so ka. 22Sɛ ɛba sɛ ɔkyena ne fieni bi da so te ase a, Onyankopɔn ne me nni no denden so pa ara.”\nAbigail Pata Dawid\n23Abigail hunuu Dawid no, ntɛm ara, ɔhuri firii nʼafunumu no so sii fam, bɔɔ ne mu ase wɔ nʼanim. 24Ɔhwee ne nan ase kaa sɛ, “Me wura, megye saa asɛm yi ho afɔdie nyinaa to me ho so. Mesrɛ wo sɛ, tie asɛm a mewɔ ka. 25Menim sɛ Nabal yɛ otirimuɔdenfoɔ a ne bo nso ha no; mesrɛ wo, ntie no. Ɔyɛ ɔkwasea sɛdeɛ ne din kyerɛ no. Na mpo, abɔfoɔ a wosomaa wɔn no, manhunu wɔn. 26Afei, me wura, mpɛn dodoɔ a Awurade te ase, na wo nso wote ase na Awurade amma woamfa awudie ne aweretɔ anhyɛ wo nsam yi, ma mmusuo mmra wʼatamfoɔ nyinaa so, sɛdeɛ ebi aba Nabal so yi. 27Akyɛdeɛ a mede abrɛ wo ne wo mmeranteɛ no nie.\n28“Mesrɛ wo, sɛ mafom a, fa kyɛ me. Akyinnyeɛ biara nni ho sɛ Awurade de efie a nʼahennie ase bɛtim bɛdom wo, ɛfiri sɛ, woreko Awurade ko. Na wonyɛɛ bɔne biara nso wɔ wʼasetena mu. 29Na sɛ ɛba sɛ wɔn a wɔpɛ wo kra no taataa wo so a, Awurade, wo Onyankopɔn, bɛgye wo, abɔ wo ho ban sɛdeɛ wɔbɔ ademudeɛ ho ban. Na wʼatamfoɔ nkwa deɛ, ɛbɛyera te sɛ aboɔ a wɔato firi ahwimmoɔ mu. 30Sɛ Awurade di ɛbɔ a ɔhyɛɛ wo no nyinaa so ma wo, na ɔde wo di Israelhene a, 31mma yei nnyɛ nkekaawa wɔ wʼabrabɔ mu. Na worensoa wʼahonim adesoa duruduru a ɛfiri mogyakaguo ne aweretɔ a ɛho nni mfasoɔ ho. Na sɛ Awurade yɛ saa nneɛma akɛseɛ yi ma wo a, mesrɛ wo, kae me!”\n32Dawid buaa Abigail sɛ, “Nhyira nka Awurade, Israel Onyankopɔn a wama woabɛhyia me ɛnnɛ. 33Ɛda Awurade ase wɔ wʼadwene pa ho. Nhyira nka wo sɛ woamma me ankum ɔbarima no, na woamma mamfa me nsa antɔ wedeɛ. 34Na meka Awurade, Israel Onyankopɔn a wamma me manyɛ wo bɔne no ntam sɛ, sɛ woanka wo ho ammɛhyia me a, anka ɛbɛduru ɔkyena anɔpa no, na Nabal mmarima no mu baako koraa nte ase.”\n35Na Dawid gyee nʼakyɛdeɛ no, ka kyerɛɛ no sɛ, “Sane kɔ efie asomdwoeɛ mu. Yɛrenkum wo kunu no.”\n36Ɛberɛ a Abigail duruu fie no, ɔhunuu sɛ Nabal ato ɛpono kɛseɛ sɛ ɔhene. Na waboro nsã enti, wanka biribiara a ɛfa ɔne Dawid nhyiamu no ho ankyerɛ no kɔsii adekyeeɛ. 37Adeɛ kyeeɛ a nʼani so ada hɔ no, Abigail kaa nsɛm a asisi no kyerɛɛ no. Nabal tee nsɛm no, ɔbubu kaa mpa so. 38Dadu akyi no, Awurade bɔɔ no ma ɔwuiɛ.\nDawid Ware Abigail\n39Dawid tee sɛ Nabal awu no, ɔkaa sɛ, “Nhyira nka Awurade a watua Nabal ka na wamma mankum no. Nabal anya ne bɔne so akatua.”\nNa Dawid yɛɛ ntɛm soma kɔɔ Abigail nkyɛn, maa wɔkɔka kyerɛɛ no sɛ, ɔbɛware no. 40Asomfoɔ no kɔɔ Karmel kɔka kyerɛɛ Abigail sɛ, “Dawid asoma yɛn sɛ yɛmmra mmɛbisa wo sɛ wobɛware no anaa?”\n41Ɔbɔɔ ne mu ase de nʼanim kyerɛɛ fam kaa sɛ, “Aane, masiesie me ho sɛ mɛsom Dawid asomfoɔ mpo.” 42Ntɛm ara, Abigail huri tenaa nʼafunumu so, faa ne mmaawa baanum kaa ne ho, na ɔne Dawid asomfoɔ no kɔeɛ, na ɔbɛyɛɛ Dawid yere. 43Dawid waree Ahinoam25.43 Na Ahinoam yɛ Dawid yere a ɔdi kane (27.3) a na ne babarima a ɔdi kane no wɔfrɛ no Amnon. a ɔfiri Yesreel, na wɔn baanu bɛyɛɛ ne yerenom. 44Na Saulo de ne babaa Mikal, Dawid yere, ama ɔbarima bi a ɔfiri Galim a ne din de Palti a na ɔyɛ Lais babarima.\nASCB : 1 Samuel 25


Nhyehyɛe a Ɛkyerɛ Sɛnea Yɛde Nkurɔfo Ho Nsɛm Di Dwuma\nKENKAN WƆ Acholi Afrikaans Ahanta Aja Albanian Albanian Sign Language Amharic Arabic Arabic (Iraq) Arabic (Jordan) Arabic (Lebanon) Arabic (Syria) Argentinean Sign Language Armenian Armenian (West) Attié Aukan Australian Sign Language Aymara Azerbaijani Azerbaijani (Cyrillic) Bambara Baoule Bariba Bashkir Basque Bassa (Cameroon) Bengali Betsimisaraka (Northern) Betsimisaraka (Southern) Bicol Bislama Bissau Guinean Creole Bomu Bosnian Boulou British Sign Language Bulgarian Cambodian Catalan Cebuano Changana (Zimbabwe) Chichewa Chilean Sign Language Chin (Falam) Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chitonga (Zimbabwe) Chitumbuka Chiyao Chokwe Cibemba Cinamwanga Croatian Croatian Sign Language Czech Dagaare Dangme Danish Dari Diola Dogon (Toro So) Drehu Dutch English Esan Estonian Estonian Sign Language Ethiopian Sign Language Ewe Fante Faroese Fataluku Fijian Finnish Finnish Sign Language Fon Frafra French French Sign Language Ga Galician Garifuna Georgian German Greek Greek Sign Language Greenlandic Guarani Guerze Gujarati Gun Guéré Haitian Creole Hausa Haya Hebrew Hiligaynon Hindi Hmong (White) Hungarian Iban Ibinda Icelandic Igbo Iloko Indonesian Indonesian Sign Language Irish Irish Sign Language Isoko Israeli Sign Language Italian Italian Sign Language Japanese Japanese Sign Language Jula Kabiye Kabuverdianu Kachin Kalanga (Zimbabwe) Kannada Karen (S'gaw) Kazakh Kikaonde Kikongo Kikuyu Kiluba Kimbundu Kinyarwanda Kirghiz Kisi Kongo Konkani (Devanagari) Konkani (Roman) Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwanyama Laotian Latgalian Latvian Latvian Sign Language Lingala Lithuanian Lithuanian Sign Language Logo Lovari Low German Luganda Luo Macedonian Macushi Madura Mahorian (Roman) Maithili Makasae Malagasy Malay Malayalam Malaysian Sign Language Maltese Mam Mambae (Ermera) Mambwe-Lungu Mandinka Mandjak Mangbetu Maninkakan (Eastern) Marathi Mauritian Creole Mazahua Mende Meru Mingrelian Mixtec (Huajuapan) Mizo Mongolian Mongolian Sign Language Moore Myanmar Nahuatl (Huasteca) Nambya Ndali Ndebele (Zimbabwe) Ndonga Nepali Nepali Sign Language New Zealand Sign Language Newari Ngangela Nigerian Pidgin Nivaclé Norwegian Nyaneka Obolo Oromo Otomi (Mezquital Valley) Pangasinan Papel Papiamento (Aruba) Papiamento (Curaçao) Pemon Pennsylvania German Persian Piaroa Pidgin (Cameroon) Pidgin (West Africa) Pilagá Polish Portuguese Portuguese (Portugal) Portuguese Sign Language Pular Punjabi Punjabi (Shahmukhi) Quebec Sign Language Quechua (Ayacucho) Quechua (Cuzco) Quechua (Huaylla Wanca) Quichua (Imbabura) Quichua (Santiago del Estero) Rarotongan Romanian Romany (Albania) Romany (Argentina) Romany (Bulgaria) Romany (Eastern Slovakia) Romany (Northern Greece) Romany (Romania) Romany (Serbia) Romany (Southern Greece) Runyankore Russian Rutoro Sango Saramaccan Sarnami Sehwi Senoufo (Cebaara) Sepedi Serbian Serbian (Roman) Serer Seychelles Creole Shona Shughni Sidama Sindhi Sinhala Slovak Slovenian Somali Spanish Sranantongo Susu Svan (Lower) Svan (Upper) Swahili Swati Swedish Tagalog Tahitian Tajiki Tamil Tandroy Tankarana Tarascan Tatar Telugu Tetun Dili Thai Thai Sign Language Ticuna Tigrinya Tiv Toba Tojolabal Tok Pisin Tswana Turkish Twi Ukrainian Umbundu Urdu Urhobo Uruguayan Sign Language Uzbek Uzbek (Roman) Valencian Venda Venezuelan Sign Language Vezo Vietnamese Voru Wallisian Waray-Waray Welsh Wichi Wolof Xhosa Yoruba Yukpa\nWɔyɛɛ mu nsakrae April 1, 2018\nƐHO HIA: SƐ WODE YƐN WƐBSAET YƐ ADWUMA ANAA WODE WO HO NSƐM MA YƐN A, ƐKYERƐ SƐ WODE HOKWAN NYINAA AMA YƐN SƐ YEBETUMI DE WO HO NSƐM AYƐ ADWUMA SƐNEA WƆAKYERƐ WƆ NHYEHYƐE A ƐWƆ ASE HA YI MU NO. AFEI, ƐKYERƐ SƐ WOAMA KWAN SƐ YƐMFA WO HO NSƐM NO NYƐ ADWUMA SƐNEA MMARA A ƐKYERƐ ƆKWAN A ƐSƐ SƐ YƐFA SO KORA NKURƆFO HO NSƐM SO KA NO.\nWo Ho Nsɛm a Yɛbɛbɔ Ho Ban Ho Hia Yɛn\nWɔn a Wɔde Wo Ho Nsɛm Di Dwuma\nWo Ho Nsɛm a Yɛbɛbɔ Ho Ban Na Yɛakora So\nNnwumakuw Afoforo a Wɔde Wo Ho Nsɛm Yɛ Adwuma\nNea Ɛbɛma Woahu Sɛ Yɛayɛ Nhyehyɛe Yi Mu Nsakrae\nHwɛ Nea Edidi So Yi Nso\nNhyehyɛe a Yehowa Adansefo De Bɔ Nkurɔfo Ho Nsɛm Ho Ban Wɔ Wiase Nyinaa\nNhyehyɛe a Ɛkyerɛ Sɛnea Yɛde Nkurɔfo Ho Nsɛm Yɛ Adwuma Wɔ Wiase Nyinaa\nNhyehyɛe a Ɛkyerɛ Sɛnea Yɛde Cookie Ne Abɛɛfo Program Ahorow a Ɛyɛ Adwuma Sɛ Cookie Di Dwuma\nWo ho nsɛm a yɛbɛbɔ ho ban no ho hia yɛn pa ara, enti yɛbɛyɛ nea yebetumi biara ayɛ saa. Wo ho nsɛm biara a yebegye anaa wode bɛma yɛn no, nhyehyɛe a ɛwɔ ha yi kyerɛ sɛnea yɛde bɛyɛ adwuma wɔ yɛn wɛbsaet no so. Bere biara a wode yɛn wɛbsaet no bɛyɛ adwuma no, yɛde wo ho nsɛm kakra sie. Yegye tom sɛ, ɛho hia sɛ yɛbɔ saa nsɛm no ho ban, na yɛma wuhu nea yɛde bɛyɛ. Wopɛ a, wubetumi de wo ho nsɛm anaa nea yɛfrɛ no personal data ama yɛn. Nhyehyɛe yi mu no, yɛka “personal data” a, ebetumi ayɛ wo din, w’address, wo e-mail address, tɛlɛfon nɔma, anaa biribi foforo biara a ebetumi ama yɛahu wo. Sɛ wode wɛbsaet yi fã a obiara tumi kɔ hɔ bi no redi dwuma a, wɔremmisa wo ho nsɛm biara. Yɛka “wɛbsaet” a, nea yɛrepɛ akyerɛ ne wɛbsaet yi ne nea ɛkeka ho te sɛ, apps.jw.org, tv.jw.org, stream.jw.org, ne wol.jw.org.\nWɛbsaet yi yɛ Watchtower Bible and Tract Society of New York, Inc. (“Watchtower”) dea. Wɔyɛ adwumakuw bi a ɛwɔ New York a wɔnyɛ adwuma mpɛ mfaso. Wɔboa Yehowa Adansefo wɔ wɔn dwumadi ahorow ne Bible nkyerɛkyerɛ adwuma a wɔyɛ no mu. Sɛ wo ara wusi gyinae sɛ wubebue account, wubeyi ntoboa, wobɛhyehyɛ ɔfã a ɛwɔ intanɛt so no ama obi ne wo abesua Bible a wuntua hwee, anaa wobɛyɛ biribi foforo biara a ebehia sɛ wode wo ho nsɛm ma wɔ wɛbsaet yi so a, ɛkyerɛ sɛ wugye nsɛm a ɛwɔ nhyehyɛe yi mu tom. Afei nso, ɛkyerɛ sɛ wugye tom sɛ, yebetumi de wo ho nsɛm agu kɔmputa anaa servers a ɛwɔ United States of America so. Bio nso, nea ɛkyerɛ ne sɛ, wugye tom sɛ Watchtower ne nnwumakuw afoforo a wɔwɔ aman ahorow so a wɔboa Yehowa Adansefo adwuma betumi agye wo ho nsɛm, akora so, de adi dwuma, na wɔde amena sɛnea ɛbɛyɛ a yebedi w’abisade no ho dwuma. Yehowa Adansefo ahyehyɛde no nam nnwumakuw a ɛwɔ aman horow so na ɛyɛ adwuma wɔ wiase baabiara. Yɛfa Yehowa Adansefo asafo ahorow, yɛn ɔfese a ɛwɔ aman horow so, ne Yehowa Adansefo nnwumakuw afoforo so na ɛbɔ nkurɔfo ho nsɛm ho ban.\nSɛnea wode wɛbsaet no bedi dwuma no na ɛbɛkyerɛ baabi a wo ho nsɛm anaa wo personal data bɛkɔ. Sɛ nhwɛso no, sɛ wuyi ntoboa de boa Yehowa Adansefo adwumakuw bi a ɛwɔ ɔman pɔtee bi mu a, yɛde wo din ne wo ho nsɛm bɛma saa adwumakuw no. Nhwɛso foforo nso ni. Sɛ wopɛ sɛ obi ne wo besua Bible a, yɛde wo din ne wo ho nsɛm bɛmena Yehowa Adansefo ɔfese ne asafo bi wɔ ɔman a wowom no mu na ama wɔatumi adi w’abisade no ho dwuma.\nSɛ ɔman a wote mu no wɔ mmara a wɔde bɔ nkurɔfo ho nsɛm ho ban a, wubehu wɔn ho nsɛm wɔ Aman a Wɔwɔ Mmara a Wɔde Bɔ Nkurɔfo Ho Nsɛm Ho Ban Address afã hɔ.\nWo ho nsɛm a yɛbɛbɔ ho ban na yɛakora so no ho hia papaapa. Yɛde abɛɛfo mfiri ne akwan ahorow a wɔde kora nkurɔfo ho nsɛm so na ɛbɔ wo ho nsɛm no ho ban. Eno boa ma wo ho nsɛm nkodi obi a onni kwan sɛ ne nsa ka hɔ. Afei nso, ɛmma obi mfa wo ho nsɛm nni dwuma wɔ kwammɔne so anaa ɔmfa nto gua. Bio nso, ɛmma obi nsesa wo ho nsɛm bere a wunnim ho hwee, na wo ho nsɛm nso nyera. Obiara a wo ho nsɛm anaa wo personal data bɛba abedi ne nsam anaa adwumakuw foforo biara a wo ho nsɛm bɛkɔ akodi ne nsam no, yɛma wohu sɛ ɛyɛ wɔn asɛde sɛ wɔbɛbɔ ho ban na wɔahwɛ sɛ wɔremma obiara nte ho asɛm. Yɛkora wo ho nsɛm no so kosi sɛ atirimpɔw nti a yegyei anaa wode maa yɛn no bɛba awiei. Anaa yɛkora so bere dodow a mmara ma kwan sɛ yebetumi ayɛ saa.\nSɛ yɛde wo ho nsɛm anaa personal data remena a, yɛde program bi te sɛ Transport Layer Security (TLS) bɔ ho ban. Kɔmputa ahorow a yɛde nkurɔfo ho nsɛm a yɛn nsa ka gu so no, ɛwɔ adan a wɔafa akwannuasa nyinaa so abɔ ho ban mu. Afei nnipa kakraa bi pɛ na wɔwɔ kwan sɛ wɔkɔ mu. Yɛayɛ wei nyinaa sɛnea ɛbɛyɛ a obiara a onni kwan no rentumi nkɔ mu.\nSɛ ɔman a wote mu no, wo mfe nti wobu wo sɛ woyɛ abofra, na wopɛ sɛ wode wo ho nsɛm anaa wo personal data fa wɛbsaet yi so ma yɛn a, wubetumi ayɛ saa, nanso gye sɛ w’awofo anaa ɔpanyin bi a ɔhwɛ wo pene so ansa. Sɛ woyɛ ɔwofo anaa obi a wohwɛ abofra bi so, na wopene so sɛ abofra no mfa ne ho nsɛm mfa wɛbsaet yi so mma yɛn a, ɛkyerɛ sɛ wugye saa nhyehyɛe yi tom.\nNNWUMAKUW AFOFORO A WƆDE WO HO NSƐM YƐ ADWUMA (THIRD-PARTY VENDORS)\nƐyɛ a yɛma nnwumakuw afoforo di w’abisade no fã ahorow bi ho dwuma ma yɛn (ɛho nhwɛso ne wo ho nkrataa a wɔhyehyɛ wɔ intanɛt so). Yɛfrɛ wɔn third party vendors. Ɛtɔ da a, wohwɛ wɛbsaet yi so a, wubehu third party vendors a yɛne wɔn yɛ adwuma no wɛbsaet link ahorow. Sɛ wukopue third party vendor wɛbsaet so bere a wode wɛbsaet yi reyɛ adwuma a, nneɛma bi bɛsesa ama woahu. Afei nso, address a ɛwɔ wo browser no so no bɛsesa. Ansa na yɛbɛpaw third party vendor a ɔbɛboa yɛn ama yɛadi w’abisade no ho dwuma no, yedi kan hwɛ sɛ wɔn nhyehyɛe a wɔde kora nkurɔfo ho nsɛm so no ne yɛn de hyia. Ɛno akyi nso, ɛwom ara a yɛhwɛ sɛ wɔn nhyehyɛe no da so ara di mũ anaa. Third party vendors nhyehyɛe a wɔde kora nsɛm so no, sɛ wowɔ ho nsɛmmisa bi a, yɛsrɛ wo hwɛ wɔn nhyehyɛe afã hɔ wɔ wɔn wɛbsaet no so.\nYegu so ara reyɛ nsakrae pii a ɛbɛma wɛbsaet yi ayɛ adwuma yiye. Yɛde nneɛma foforo rekeka ho na ama sɛnea seesei ɛreyɛ adwuma no atu mpɔn. Esiane saa nsakrae yi ne nsakrae a ɛkɔ so wɔ mmara ne mfiridwuma mu nti, ɛwom ara a sɛnea yɛde nkurɔfo ho nsɛm di dwuma no nso bɛsesa. Seesei, nsakrae pii rekɔ so wɔ abɛɛfo mfiri ahorow mu da biara, na saa ara nso na mmara ahorow a ɛfa sɛnea yɛde nkurɔfo ho nsɛm di dwuma no resesa. Ɛba saa a, sɛnea yɛde nkurɔfo ho nsɛm nso bɛyɛ adwuma no nso bɛsesa. Sɛ ɛba sɛ ɛsɛ sɛ yɛyɛ nsakrae biara wɔ yɛn nhyehyɛe a ɛkyerɛ sɛnea yɛde nkurɔfo ho nsɛm di dwuma no mu a, yɛde bɛto wɛbsaet no so wɔ saa ɔfã yi. Ɛno bɛma moahu nsɛm a yegye ne sɛnea yɛde saa nsɛm no bedi dwuma.\nShare Share Nhyehyɛe a Ɛkyerɛ Sɛnea Yɛde Nkurɔfo Ho Nsɛm Di Dwuma\nNkurɔfo Ho Nsɛm a Yɛde Yɛ Adwuma\nNhyehyɛe a Ɛkyerɛ Sɛnea Wɔde Cookie Ne Program Ahorow a Ɛtete Saa Di Dwuma Wɔ Wiase Nyinaa\nAman a Wɔwɔ Mmara a Wɔde Bɔ Nkurɔfo Ho Nsɛm Ho Ban Address\nNhyehyɛe mmienu na yegyina so de adawurubɔfo ho nsɛm yɛ adwuma. Nea edi kan yɛ yɛn ankasa nhyehyɛe a yegyina so bɔ nkurɔfo ho nsɛm ho ban wɔ wiase nyinaa no. Nea ɛto so mmienu no gyina nsɛm a ɛwɔ nhyehyɛe a ɔman biara akyerɛ sɛ ɛsɛ sɛ wɔfa so bɔ nkurɔfo ho nsɛm ho ban no so. Wɔaka aman binom nhyehyɛe ho asɛm wɔ wɛbsaet yi fã a yɛato din Nkurɔfo Ho Nsɛm a Yɛde Yɛ Adwuma. Wopɛ sɛ wuhu aman a edidi so yi mu biara nhyehyɛe ho nsɛm pii a, paw ɔman kõ no.


Agyede No—Onyankopɔn Akyɛde a Ɛsen Biara | Bible Kyerɛkyerɛ\nAgyede No—Onyankopɔn Akyɛde a Ɛsen Biara\nƆkwan bɛn na wɔfaa so de mae?\nDɛn na ebetumi ama woanya?\nDɛn na wubetumi ayɛ de akyerɛ sɛ w’ani sɔ?\n1, 2. (a) Bere bɛn na akyɛde bi yɛ nea ɛsom bo kɛse ma wo? (b) Dɛn nti na yebetumi aka sɛ agyede no ne akyɛde a ɛsom bo sen biara a wubetumi anya?\nDƐN ne akyɛde a ɛsom bo sen biara a wo nsa aka pɛn? Ɛnsɛ sɛ akyɛde yɛ nea ne bo yɛ den ansa na ayɛ nea ɛho hia. Nokwarem no, ɛnyɛ sika dodow a wɔde tɔ akyɛde bi na ɛma wohu sɛnea ɛsom bo fa. Mmom no, sɛ akyɛde bi ma w’ani gye anaa edi w’ahiade bi ho dwuma a, ɛyɛ nea ɛsom bo yiye ma wo.\n2 Wɔ akyɛde pii a w’ani begye ho sɛ wo nsa bɛka nyinaa mu no, biako bi wɔ hɔ a ɛsen ne nyinaa. Ɛyɛ akyɛde a Onyankopɔn de ma adesamma. Yehowa ama yɛn nneɛma pii, nanso n’akyɛde a ɛsen biara a ɔde ama yɛn ne ne Ba Yesu Kristo agyede afɔre no. (Mateo 20:28) Sɛnea yebehu wɔ saa ti yi mu no, agyede no ne akyɛde a ɛsom bo sen biara a wubetumi anya, efisɛ ebetumi ama woanya anigye a ɛso bi nni, na ebetumi adi w’ahiade a ɛho hia sen biara ho dwuma. Nokwarem no, agyede no ne Yehowa dɔ a ɛsen biara a wayi no adi akyerɛ wo.\n3. Dɛn ne agyede no, na ntease bɛn na ɛsɛ sɛ yenya na ama yɛatumi akyerɛ akyɛde a ɛsom bo yi ho anisɔ?\n3 Ne tiaatwa mu no, agyede no ne Yehowa kwan a ɔnam so begye nnipa afi bɔne ne owu mu. (Efesofo 1:7) Nea ɛbɛyɛ na yɛate Bible nkyerɛkyerɛ yi ase no, ɛsɛ sɛ yɛde yɛn adwene kɔ nea esii wɔ Eden turom no so. Sɛ yɛte nea Adam hweree bere a ɔyɛɛ bɔne no ase a, ɛnna yebetumi ahu nea enti a agyede no a wɔde ama yɛn no yɛ akyɛde a ɛsom bo ankasa.\n4. Dɛn na na onipa nkwa a ɛyɛ pɛ no bɛma Adam anya?\n4 Bere a Yehowa bɔɔ Adam no, ɔmaa no biribi a ɛsom bo paa—onipa nkwa a ɛyɛ pɛ. Susuw nea na ɛno bɛma Adam anya no ho hwɛ. Bere a wɔbɔɔ no a na ɔwɔ nipadua ne adwene a ɛyɛ pɛ no, na ɔbɛtra ase a ɔrenyare, ɔremmɔ akwakoraa, anaasɛ ɔrenwu da. Sɛ́ onipa a ɔyɛ pɛ no, ɔne Yehowa nyaa abusuabɔ titiriw bi. Bible ka sɛ na Adam yɛ “Onyankopɔn ba.” (Luka 3:38) Enti Adam ne Yehowa Nyankopɔn nyaa abusuabɔ a emu yɛ den te sɛ ɔba a ɔwɔ agya a ɔdɔ no ntam abusuabɔ. Yehowa ne ne ba a ɔwɔ asase so no dii nkitaho, na ɔmaa Adam adwuma a abotɔyam wom, na ɔma ohuu nea na ɔhwehwɛ fi ne hɔ.—Genesis 1:28-30; 2:16, 17.\n5. Sɛ Bible ka sɛ wɔbɔɔ Adam wɔ “Onyankopɔn suban so” a, na ɛkyerɛ dɛn?\n5 Wɔbɔɔ Adam wɔ “Onyankopɔn suban so.” (Genesis 1:27) Ná ɛno nkyerɛ sɛ Adam ne Onyankopɔn sɛ wɔ nipaduam. Sɛnea yehui wɔ nhoma yi Ti 1 no, Yehowa yɛ honhom a aniwa nhu no. (Yohane 4:24) Enti Yehowa nni nipadua a ɛyɛ honam ne mogya. Onyankopɔn suban so a wɔbɔɔ Adam no kyerɛ sɛ wɔde suban ahorow a ɛte sɛ Onyankopɔn de, a ebi ne ɔdɔ, nyansa, atɛntrenee, ne tumi bɔɔ no. Ná Adam te sɛ N’agya wɔ ɔkwan foforo a ɛho hia so, a ɛne sɛ na otumi fi ne pɛ mu yɛ ade. Enti na Adam nte sɛ afiri a nea wɔahyehyɛ sɛ ɛnyɛ nkutoo na etumi yɛ no. Mmom no, na otumi sisi n’ankasa gyinae; na na otumi paw papa anaa bɔne. Sɛ otiee Onyankopɔn asɛm a, anka ɔbɛtra ase daa wɔ Paradise asase so.\n6. Bere a Adam yɛɛ Onyankopɔn so asoɔden no, dɛn na ɔhweree, na ɛkaa n’asefo dɛn?\n6 Ɛnde, ɛda adi pefee sɛ bere a Adam yɛɛ Onyankopɔn so asoɔden na wobuu no kumfɔ no, ɔhweree ade kɛse. Ne bɔne no ma ɔhweree ne nkwa a ɛyɛ pɛ ne nhyira a ɛka ho nyinaa. (Genesis 3:17-19) Awerɛhosɛm ne sɛ ɛnyɛ Adam nko na ɔhweree nkwa a ɛsom bo yi na mmom ne mma a ɔwoo wɔn nso. Onyankopɔn Asɛm ka sɛ: ‘Ɛnam onipa biako so na bɔne baa wiase, na owu nam bɔne so bae, na ɛno na ɛmaa owu trɛw kaa nnipa nyinaa efisɛ wɔn nyinaa ayɛ bɔne.’ (Romafo 5:12) Yiw, yɛn nyinaa anya bɔne afi Adam mu. Enti, Bible ka sɛ ‘ɔtɔn’ ɔne n’asefo kɔɔ bɔne ne owu nkoayɛ mu. (Romafo 7:14) Ná anidaso biara nni hɔ ma Adam anaa Hawa efisɛ wɔhyɛɛ da na wɔyɛɛ Onyankopɔn so asoɔden. Na wɔn asefo a yɛn nso yɛka ho no nso ɛ?\n7, 8. Nneɛma atitiriw abien bɛn na agyede kyerɛ?\n7 Yehowa nam agyede no so begyee nnipa. Dɛn ne agyede? Agyede kyerɛ nneɛma atitiriw abien. Nea edi kan no, agyede kyerɛ sika anaa biribi a ɛsom bo a wotua de gye obi anaa biribi. Yebetumi de atoto sika anaa biribi a ɛsom bo a wotua de gye obi a wɔafa no sɛ akoa wɔ ɔko mu ho. Nea ɛto so abien no, agyede kyerɛ sika anaa biribi a ɛsom bo a wɔde ma de tua biribi ho ka. Ɛte sɛ sika a wotua ma obi a wɔasɛe ne biribi de pata no no. Sɛ nhwɛso no, sɛ obi ma asiane bi si a, ɛsɛ sɛ otua sika a ɛsom bo te sɛ nneɛma a wasɛe no no.\n8 Na ɛbɛyɛ dɛn na wɔatumi atua ade kɛse a Adam ama yɛn nyinaa ahwere no ho ka, na ama wɔatumi agye yɛn afi bɔne ne owu nkoayɛ mu? Ma yensusuw agyede a Yehowa de mae ne nea ebetumi ama woanya no ho nhwɛ.\nSƐNEA YEHOWA DE AGYEDE NO MAE\n9. Agyede bɛn na na wɔhwehwɛ?\n9 Esiane sɛ nnipa nkwa a ɛyɛ pɛ na wɔhweree nti, nnipa a wɔnyɛ pɛ mu biara nni hɔ a obetumi asan agye nkwa a wɔhweree no. (Dwom 49:7, 8) Nea na wohia ne agyede a ɛne nea wɔhweree no bo yɛ pɛ. Eyi ne atɛntrenee ho nnyinasosɛm a ɛyɛ pɛ a ɛwɔ Onyankopɔn Asɛm mu no hyia, nea ɛka sɛ: “Ɔkra nsi ɔkra ananmu” no. (Deuteronomium 19:21) Enti, dɛn na na ebetumi atua onipa kra, anaa nkwa a ɛyɛ pɛ a Adam hweree no ho ka? Onipa nkwa a ɛyɛ pɛ foforo na na wɔhwehwɛ sɛ “agyede a ɛfata.”—1 Timoteo 2:6.\n10. Ɔkwan bɛn na Yehowa faa so de agyede no mae?\n10 Ɔkwan bɛn so na Yehowa de agyede no mae? Ɔsomaa ne honhom mu mma a wɔyɛ pɛ no mu biako baa asase so. Nanso, ɛnyɛ honhom abɔde biara kɛkɛ na Yehowa somaa no. Ɔsomaa nea ɔsom bo ma no sen biara, ne Ba a ɔwoo no koro no. (1 Yohane 4:9, 10) Ɔba yi fii ne pɛ mu gyaw ne soro fie hɔ baa asase so. (Filipifo 2:7) Sɛnea yehui wɔ nhoma yi ti anan mu no, Yehowa nam anwonwakwan so yii Ɔba yi nkwa bɛhyɛɛ Maria awotwaa mu. Ɛdenam Onyankopɔn honhom kronkron so no, wɔwoo Yesu sɛ onipa a ɔyɛ pɛ a na onni bɔne afobu biara ase.—Luka 1:35.\nYehowa de ne Ba a ɔwoo no koro no mae sɛ agyede maa yɛn\n11. Ɛyɛɛ dɛn na onipa biako tumi yɛɛ agyede maa nnipa ɔpepem pii?\n11 Ɛyɛɛ dɛn na onipa biako tumi yɛɛ agyede maa nnipa ɔpepem pii? Ɛnde, ma yemmisa sɛ, ɛyɛɛ dɛn na nnipa ɔpepem pii bɛyɛɛ abɔnefo? Kae sɛ Adam nam bɔne a ɔyɛe no so hweree agyapade a ɛsom bo a ɛne nnipa nkwa a ɛyɛ pɛ no. Enti na wantumi amma n’asefo annya nkwa a ɛyɛ pɛ no. Mmom no, bɔne ne owu nkutoo na otumi de maa wɔn. Ná Yesu a Bible frɛ no “Adam a odi akyiri no” wɔ onipa nkwa a ɛyɛ pɛ, na wanyɛ bɔne da. (1 Korintofo 15:45) Wɔ ɔkwan bi so no, Yesu besii Adam ananmu sɛnea ɛbɛyɛ a obegye yɛn nkwa. Yesu nam ne nkwa a ɛyɛ pɛ a ofi osetie a edi mũ mu de bɔɔ afɔre maa Onyankopɔn no so tuaa Adam bɔne no ho ka. Yesu nam saayɛ so maa Adam asefo nyaa anidaso.—Romafo 5:19; 1 Korintofo 15:21, 22.\n12. Dɛn na Yesu amanehunu no ma ɛdaa adi?\n12 Bible kyerɛkyerɛ amane a Yesu hui ansa na ɔrewu no mu kɔ akyiri. Wɔhwee no yayaayaw, bɔɔ no asɛnduam atirimɔden so, na owuu owuyaw wɔ asɛndua no so. (Yohane 19:1, 16-18, 30; Hwɛ Nkekaho a ɛwɔ kratafa 204-6) Dɛn nti na na ɛho hia sɛ Yesu hu amane pii saa? Yebehu wɔ nhoma yi ti bi mu akyiri yi sɛ na Satan aka sɛ onnye nni sɛ Yehowa wɔ asomfo bi a wɔyɛ nnipa a wɔbɛkɔ so adi Yehowa nokware wɔ sɔhwɛ mu. Yesu nam ne mudi mu a okuraa pintinn ɛmfa ho amanehunu a emu yɛ den a ohyiae no so maa Satan nyaa asɛm a ɔkae no ho mmuae a eye sen biara. Yesu ma ɛdaa adi sɛ onipa a ɔyɛ pɛ na otumi fi ne pɛ mu yɛ ade betumi akura ne mudi mu koraa ama Onyankopɔn a nea Ɔbonsam yɛ biara mfa ho. Ɛbɛyɛ sɛ Yehowa ani gyee yiye wɔ nokware a ne Dɔba no dii no ho!—Mmebusɛm 27:11.\n13. Ɔkwan bɛn so na wotuaa agyede no?\n13 Ɔkwan bɛn so na wotuaa agyede no? Wɔ Yudafo ɔsram Nisan 14, 33 Y.B. mu no, Onyankopɔn maa kwan ma wokum ne Ba a ɔyɛ pɛ na bɔne nni ne ho no. Saa kwan yi so na Yesu de ne desani nkwa a ɛyɛ pɛ no bɔɔ afɔre “prɛko.” (Hebrifo 10:10) Yesu wui akyi nnansa no, Yehowa nyanee no baa nkwa mu sɛ honhom abɔde. Yesu de ne desani nkwa a ɛyɛ pɛ a ɔde bɔɔ afɔre no bo a ɛsom no kɔmaa Onyankopɔn wɔ soro sɛ agyede maa Adam asefo. (Hebrifo 9:24) Yehowa gyee Yesu afɔre no bo a ɛsom no toom sɛ agyede a ɛfata a wɔde begye nnipa afi bɔne ne owu nkoayɛ mu.—Romafo 3:23, 24.\nNEA AGYEDE NO BETUMI AMA WOANYA\n14, 15. Sɛ yebenya “bɔne fafiri” a, dɛn na ɛsɛ sɛ yɛyɛ?\n14 Ɛmfa ho sɛ yɛyɛ abɔnefo no, agyede no nti yebetumi anya nhyira a ɛso bi nni. Ma yensusuw mfaso horow a Onyankopɔn akyɛde a ɛsen biara yi betumi ama yɛanya nnɛ ne daakye no bi ho nhwɛ.\n15 Bɔne fafiri. Esiane sɛ wɔde sintɔ awo yɛn nti, ɛsɛ sɛ yɛyere yɛn ho ankasa ansa na yɛatumi ayɛ nea ɛfata. Yɛn nyinaa yɛ bɔne wɔ kasa anaa nneyɛe mu. Nanso, ɛdenam Yesu agyede afɔre no so no, yebetumi anya “bɔne fafiri.” (Kolosefo 1:13, 14) Sɛ yebenya saa fafiri no a, gye sɛ yenu yɛn ho nokwarem ansa. Ɛsɛ sɛ yefi ahobrɛase mu nso gyina Yehowa Ba no agyede afɔre no mu gyidi a yɛwɔ so srɛ Yehowa hɔ bɔne fafiri.—1 Yohane 1:8, 9.\n16. Dɛn na ɛma yetumi de ahonim pa som Onyankopɔn, na mfaso bɛn na ɛwɔ ahonim a ɛte saa so?\n16 Ahonim pa a yebenya wɔ Onyankopɔn anim. Sɛ yɛn ahonim bu yɛn fɔ a, ɛnyɛ den koraa sɛ yɛn abam betumi abu na yɛate nka sɛ mfaso nni yɛn so. Nanso, ɛdenam fafiri a yɛnam agyede no so anya nti, Yehowa da ayamye adi ma yetumi fi ahonim pa mu som no ɛmfa ho sɛ yɛtɔ sin no. (Hebrifo 9:13, 14) Eyi ma yetumi ne Yehowa kasa wɔ ahotoso mu. Enti yetumi de ahotoso kɔ n’anim wɔ mpaebɔ mu. (Hebrifo 4:14-16) Sɛ yekura ahonim pa mu a, yenya asomdwoe, yenya obu ma yɛn ho, na ɛma yɛn ani gye.\n17. Nhyira ahorow bɛn na esiane wu a Yesu wu maa yɛn nti yebetumi anya?\n17 Daa nkwa wɔ paradise asase so ho anidaso. Romafo 6:23 ka sɛ: “Bɔne akatua ne owu.” Nkyekyɛm koro no ara de ka ho sɛ: “Na akyɛde a Nyankopɔn de ma ne daa nkwa a ɛnam yɛn Awurade Kristo Yesu so.” Yesusuw Paradise asase a ɛreba no mu nhyira ahorow ho wɔ nhoma yi Ti 3. (Adiyisɛm 21:3, 4) Esiane wu a Yesu wu maa yɛn nti na yebetumi anya saa nhyira yi nyinaa ne daa nkwa a yare nnim daakye no. Nanso, sɛ yebenya saa nhyira yi a, ɛsɛ sɛ yɛda no adi sɛ yɛn ani sɔ akyɛde a ɛne agyede no.\nWOBƐYƐ DƐN ATUMI AKYERƐ ANISƆ?\n18. Dɛn nti na ɛsɛ sɛ yɛda Yehowa ase wɔ agyede no a ɔde ama no ho?\n18 Dɛn nti na ɛsɛ sɛ yɛde aseda kɛse ma Yehowa wɔ agyede no ho? Ne titiriw no, sɛ obi gye bere, bɔ mmɔden, anaasɛ ɔbɔ ka bɛkyɛ wo ade a, ɛnna ɛma akyɛde no yɛ nea ɛsom bo. Sɛ yehu sɛ obi fi ɔdɔ pa mu na abɛkyɛ yɛn ade a, ɛka yɛn koma yiye. Agyede no ne akyɛde a ɛsom bo sen biara wɔ akyɛde nyinaa mu, efisɛ Onyankopɔn bɔɔ afɔre a ɛsen biara na ɔde mae. Yohane 3:16 ka sɛ: “Onyankopɔn dɔ wiase paa ma enti ɔde ne Ba a ɔwoo no koro mae.” Agyede no ne ɔdɔ a Yehowa dɔ yɛn no ho adanse a ɛsen biara. Ɛyɛ Yesu nso dɔ ho adanse, efisɛ ofi ne pɛ mu de ne nkwa too hɔ maa yɛn. (Yohane 15:13) Enti ɛsɛ sɛ akyɛde a ɛne agyede no ma yetumi hu sɛ Yehowa ne ne Ba no dɔ yɛn sɛ ankorankoro.—Galatifo 2:20.\nYehowa ho ade pii a wusua no yɛ ɔkwan biako a wonam so kyerɛ sɛ w’ani sɔ n’akyɛde a ɛne agyede no\n19, 20. Nneɛma bɛn na wubetumi ayɛ de akyerɛ sɛ w’ani sɔ Onyankopɔn akyɛde a ɛne agyede no?\n19 Ɛnde, ɔkwan bɛn so na wubetumi akyerɛ sɛ w’ani sɔ Onyankopɔn akyɛde a ɛne agyede no? Nea edi kan no, bɔ mmɔden sua Yehowa, Ɔdemafo Kɛse no ho ade pii. (Yohane 17:3) Nhoma yi a wode besua Bible no bɛboa wo ma woayɛ saa. Bere a worenya Yehowa ho nimdeɛ pii no, ɔdɔ a wowɔ ma no no mu bɛyɛ den. Na saa ɔdɔ a woanya no nso bɛma w’ani agye ho sɛ wobɛyɛ nea ɛsɔ n’ani.—1 Yohane 5:3.\n20 Nya Yesu agyede afɔre no mu gyidi. Wɔkaa Yesu ho asɛm sɛ: “Nea ogye Ɔba no di no wɔ daa nkwa.” (Yohane 3:36) Yɛbɛyɛ dɛn atumi anya Yesu mu gyidi? Ɛnyɛ yɛn ano nko na yɛde ka sɛ yɛwɔ gyidi a ɛte saa. Yakobo 2:26 ka sɛ: “Gyidi a nnwuma nnim awu.” Yiw, yɛde “nnwuma,” a ɛne yɛn nneyɛe, na ɛkyerɛ nokware gyidi. Ɔkwan biako a yɛfa so kyerɛ sɛ yɛwɔ Yesu mu gyidi ne sɛ yɛbɛyɛ nea yebetumi biara de asuasua no wɔ nea yɛka ne nea yɛyɛ nyinaa mu nso.—Yohane 13:15.\n21, 22. (a) Dɛn nti na ɛsɛ sɛ yɛkɔ Awurade Anwummeduan afahyɛ no ase afe biara? (b) Dɛn na wɔbɛkyerɛkyerɛ mu wɔ Ti 6 ne 7?\n21 Kɔ Awurade Anwummeduan nkaedi no ase afe biara. Wɔ Nisan 14, 33 Y.B. mu anwummere no, Yesu de afahyɛ titiriw bi a Bible frɛ no “Awurade anwummeduan” no sii hɔ. (1 Korintofo 11:20; Mateo 26:26-28) Wɔsan frɛ afahyɛ yi Kristo wu Nkaedi. Yesu de sii hɔ na aboa n’asomafo no ne nokware Kristofo a wɔbɛba wɔ wɔn akyi nyinaa ma wɔakae sɛ ɛnam ne wu a owui sɛ onipa a ɔyɛ pɛ no so na ɔde ne kra anaa ne nkwa mae sɛ agyede. Yesu kae wɔ saa afahyɛ yi ho sɛ: “Monkɔ so nyɛ eyi mfa nkae me.” (Luka 22:19) Nkaedi no ase a yɛkɔ no ma yɛkae ɔdɔ kɛse a Yehowa ne Yesu nyinaa yii no adi wɔ agyede no a wɔde mae no ho. Yebetumi akyerɛ anisɔ a yɛwɔ ma agyede no denam Yesu wu Nkaedi afahyɛ no ase a yɛbɛkɔ afe biara no so. *\n22 Nokwarem no, Yehowa nsiesiei a ɛne agyede no yɛ akyɛde a ɛsom bo. (2 Korintofo 9:14, 15) Nnipa a wɔawuwu mpo betumi anya akyɛde a ɛso bi nni yi so mfaso. Eti 6 ne 7 bɛkyerɛkyerɛ nea enti a ɛte saa no mu.\n^ nky. 21 Sɛ wopɛ nea Awurade Anwummeduan no kyerɛ ho nsɛm pii a, hwɛ Nkekaho a ɛwɔ kratafa 206-8 no.\nAgyede no ne ade a Yehowa nam so begye nnipa afi bɔne ne owu mu.—Efesofo 1:7.\nYehowa nam ne Ba a ɔwoo no koro no a ɔsomaa no baa asase so ma obewu maa yɛn no so na ɔde agyede no mae.—1 Yohane 4:9, 10.\nAgyede no so na yɛnam nya bɔne fafiri, ahonim pa, ne daa nkwa ho anidaso.—1 Yohane 1:8, 9.\nYɛnam Yehowa ho ade pii a yebesua, Yesu agyede afɔre no mu gyidi a yebenya, ne Awurade Anwummeduan no ase a yɛbɛkɔ so kyerɛ sɛ yɛn ani sɔ agyede no.—Yohane 3:16.\nShare Share Agyede No—Onyankopɔn Akyɛde a Ɛsen Biara\nbh ti 5 kr. 47-56


Awofo, Moreboa Mo Ba Ama Wanya Nkɔso Abɔ Asu? | Adesua\n“Dɛn nti na woretwentwɛn wo nan ase? Sɔre ma wɔmmɔ wo asu.”—ASO. 22:16.\nNNWOM: 51, 135\nDƐN NA AWOFO BETUMI ASUA AFI KYERƐWNSƐM A EDIDI SO YI MU DE ABOA WƆN MMA AMA WƆANYA NKƆSO ABƆ ASU?\nKolosefo 1:9, 10\n1. Dɛn na Kristofo a wɔyɛ awofo pɛ sɛ wohu ansa na wɔn mma abɔ asu?\n“BERE nyinaa na meka kyerɛ Paapa ne Maame sɛ mepɛ sɛ mebɔ asu; meyɛɛ saa abosome bebree. Wɔn nso ne me bɔɔ ho nkɔmmɔ mpɛn pii. Ná wɔpɛ sɛ wohu sɛ minim aniberesɛm a ɛwɔ gyinae a mepɛ sɛ misi no mu anaa. December 31, 1934 no, bere soe sɛ meyɛ ade a ɛho hia pa ara wɔ m’asetena mu.” Wei na Blossom Brandt kaa sɛ ɛkɔɔ so bere a osii gyinae sɛ ɔbɛbɔ asu no. Ɛnnɛ, Kristofo a wɔyɛ awofo nso pɛ sɛ wɔboa wɔn mma ma wosisi gyinae nyansam. Sɛ obi tu n’asubɔ hyɛ da anaa ɔtwentwɛn ne nan ase sɛnea ɛnsɛ a, ebetumi asɛe ɔne Yehowa ntam. (Yak. 4:17) Nanso, awofo a wɔn ani da hɔ pɛ sɛ wohu sɛ, ansa na wɔn mma bɛbɔ asu abɛyɛ Kristo asuafo no, na wɔayɛ krado sɛ wobedi asɛyɛde a ɛbata ho no so.\n2. (a) Ɔhaw bɛn na amansin so ahwɛfo binom ahu? (b) Dɛn na yebesusuw ho wɔ adesua yi mu?\n2 Amansin so ahwɛfo binom ahu sɛ mmabun pii a wonnya nnii mfe 20 ne wɔn a wɔadi mfe 20 ne kakra wɔ asafo no mu a wonnya mmɔɔ asu, nanso awofo a wɔtetee wɔn yɛ Kristofo. Saa mmabun yi mu dodow no ara kɔ Kristofo nhyiam ne asɛnka. Wobu wɔn ho sɛ wɔyɛ Yehowa Adansefo. Nanso, biribi nti wɔtwentwɛn wɔn nan ase sɛ wobehyira wɔn ho so ama Yehowa na wɔabɔ asu. Ɛbɛyɛ sɛ dɛn na ɛma wɔyɛ saa? Ebinom wɔ hɔ a wɔn awofo na wɔaka akyerɛ wɔn sɛ wɔntwe wɔn asubɔ nkɔ akyiri kakra. Nneɛma nnan bi wɔ hɔ a ɛma ɛyɛ den ma awofo binom a wɔyɛ Kristofo sɛ wɔbɛhyɛ wɔn mma nkuran ama wɔabɔ asu. Yebesusuw saa nneɛma nnan no ho wɔ adesua yi mu.\nME BA ANYIN SƐNEA ƐSƐ?\n3. Dɛn na na ɛyɛ Blossom awofo dadwen?\n3 Blossom awofo a yɛkaa wɔn ho asɛm wɔ nkyekyɛm a edi kan no, na wɔpɛ sɛ wohu sɛ wɔn babea no anyin sɛnea ɛsɛ ma enti ɔte asubɔ ase, na onim aniberesɛm a ɛwom. Ntease wom sɛ wonyaa saa adwene no. Awofo bɛyɛ dɛn ahu sɛ wɔn ba ayɛ krado sɛ obehyira ne ho so ama Yehowa?\n4. Sɛ awofo rekyerɛkyerɛ wɔn mma a, Yesu ahyɛde a ɛwɔ Mateo 28:19, 20 no bɛboa wɔn sɛn?\n4 Kenkan Mateo 28:19, 20. Adesua a edi wei anim no, yehui sɛ Bible nka mfe pɔtee a ɛsɛ sɛ obi di ansa na wabɔ asu. Nanso, sɛ awofo susuw nea osuani a obi bɛyɛ kyerɛ ho a, ɛbɛboa wɔn. Hela asɛmfua a wɔkyerɛɛ ase ‘yɛ asuafo’ a ɛwɔ Mateo 28:19 no, nea ɛkyerɛ ne sɛ wode bɛyɛ wo botae sɛ wobɛkyerɛkyerɛ obi ama wabɛyɛ osuani. Osuani yɛ obi a osua Yesu nkyerɛkyerɛ te ase na ɔyɛ n’adwene sɛ ɔde bɛyɛ adwuma. Ne saa nti, sɛ Kristofo a wɔyɛ awofo nyinaa rekyerɛkyerɛ wɔn mma fi wɔn mmofraase pɛɛ a, ɛsɛ sɛ wɔde yɛ wɔn botae sɛ wɔbɛboa wɔn ama wɔabɔ asu abɛyɛ Kristo asuafo. Ɛwom, ɛmfata sɛ wɔbɔ akokoaa asu. Nanso, Bible da no adi sɛ mmofra nkumaa mpo betumi ate nokware a ɛwɔ Bible mu ase na wɔn ani agye ho.\n5, 6. (a) Yɛhwɛ nea Bible ka fa Timoteo ho a, dɛn na yebetumi aka afa n’asubɔ ho? (b) Ɔkwampa bɛn na awofo a wɔn ani da fam betumi afa so aboa wɔn mma yiye?\n5 Timoteo yɛ osuani a ogyee nokware no bere a na ɔyɛ abofra. Ɔsomafo Paulo kaa sɛ, Timoteo suaa nokware a ɛwɔ Kyerɛwnsɛm no mu fi ne mmofraase. Ɛwom sɛ na Timoteo papa nyɛ Yehowa somfo deɛ, nanso ne maame ne ne nanabea a wɔyɛ Yudafo no de sɛnea na Yudafo no te Kyerɛwnsɛm no ase no kyerɛkyerɛɛ no maa n’ani gyee ho. Ɛno nti, ne gyidi yɛɛ den pa ara. (2 Tim. 1:5; 3:14, 15) Eduu bere a Timoteo reyɛ adi mfe 20 anaa mfe 20 ne kakra no, na ɔyɛ Kristo suani a wobetumi asusuw ne ho de asɛyɛde titiriw ahyɛ ne nsa wɔ asafo no mu.—Aso. 16:1-3.\n6 Ɛwom, ɛsono sɛnea abofra biara te; ɛnyɛ mmofra nyinaa na wɔte nneɛma ase ntɛm; ebinom mfe kɔ anim ansa na wɔate nneɛma ase. Mmofra binom te nokware no ase, wotumi sisi gyinae pa, na wɔpɛ sɛ wɔbɔ asu bere mpo a wɔda so yɛ mmofra. Mmofra no bi nso wɔ hɔ a, gye sɛ wonyin kakra ansa na wɔayɛ wɔn adwene sɛ wɔbɛbɔ asu. Ɛno nti, awofo a wɔn ani da fam mpiapia wɔn mma sɛ wɔmmɔ asu. Mmom, wɔhwɛ sɛnea abofra biara adwene kyere nneɛma na wɔagyina so akyerɛkyerɛ no ma wanya nkɔso wɔ Yehowa som mu. Sɛ abofra bi de asɛm a ɛwɔ Mmebusɛm 27:11 no yɛ adwuma a, n’awofo koma bɛtɔ wɔn yam. (Kenkan Mmebusɛm 27:11.) Nanso, ɛnsɛ sɛ awofo ma wɔn werɛ fi wɔn botae a esi wɔn ani so da; ɛne sɛ wɔbɛkyerɛkyerɛ wɔn mma ama wɔabɛyɛ Kristo asuafo. Bere a wei wɔ awofo adwenem no, ɛsɛ sɛ wobisa wɔn ho sɛ: ‘Me ba no wɔ nimdeɛ a ɛsɛ a ɛbɛma wahyira ne ho so ama Onyankopɔn na wabɔ asu anaa?’\nME BA WƆ NIMDEƐ A ƐSƐ?\n7. Sɛ obi pɛ sɛ ɔbɔ asu a, ehia sɛ ɔte biribiara a ɛwɔ Bible mu ase ansa na wayɛ saa? Kyerɛkyerɛ mu.\n7 Ɛyɛ awofo asɛyɛde sɛ wɔkyerɛkyerɛ wɔn mma. Enti sɛ awofo rekyerɛkyerɛ wɔn mma a, ɛsɛ sɛ wɔkyerɛkyerɛ wɔn ma wɔte nokware no ase yiye na ama wɔatumi ahyira wɔn ho so. Wei nkyerɛ sɛ, ɛsɛ sɛ abofra no te biribiara a ɛwɔ Bible mu ase ansa na watumi ahyira ne ho so na wabɔ asu. Osuani biara bɔ asu wie a, ɛsɛ sɛ ɔkɔ so nya nokware nimdeɛ. (Kenkan Kolosefo 1:9, 10.) Enti nimdeɛ bɛn na ɛsɛ sɛ obi nya ansa na wabɔ asu?\n8, 9. Dɛn na yebetumi asua afi Paulo ne afiasehwɛfo no asɛm no mu?\n8 Asɛm bi a esii abusua bi mu wɔ asomafo no bere so betumi aboa awofo ama wɔahu nneɛma ani so yiye. (Aso. 16:25-33) Paulo kɔɔ Filipi bɛyɛ afe 50 Y.B. wɔ n’asɛmpatrɛw akwantu a ɛto so mmienu no mu. Bere a ɔwɔ hɔ no, wotwaa atoro too ɔne Silas so, na wɔde wɔn guu afiase. Saa da no anadwo no, asasewosow bi sii ma afiase no nnyinaso wosowee, na apon no nyinaa buebuei. Ná afiasehwɛfo no suro sɛ nneduafo no aguan, enti anka ɔrekum ne ho, nanso Paulo amma wanyɛ saa. Paulo ne Silas tumi dii afiasehwɛfo no ne n’abusua adanse kama. Yesu ho nokwasɛm a wɔtee no ho anisɔ a wonyae no kaa wɔn ma wotuu anammɔn bi. Ɛyɛ anammɔn bɛn? Wɔbɔɔ asu ntɛm ara; wɔantwentwɛn wɔn nan ase koraa. Dɛn na yebetumi asua afi saa asɛm yi mu?\n9 Sɛnea abakɔsɛm kyerɛ no, ɛbɛyɛ sɛ na afiasehwɛfo no yɛ ɔsraani a wakɔ pɛnhyen. Ná onnim Kyerɛwnsɛm no mu. Nea ɛbɛyɛ na wanya Bible mu nimdeɛ a edi mũ no, na ɛsɛ sɛ osua mfitiase nkyerɛkyerɛ a ɛwɔ Bible mu, ohu nea Onyankopɔn hwehwɛ fi ne somfo biara hɔ, na osi ne bo sɛ obedi Yesu nkyerɛkyerɛ so. Bere tiaa bi mu no, n’ani sɔɔ nokware no ho mfitiase nkyerɛkyerɛ a ɛwɔ Kyerɛwnsɛm mu a osuae no, na ɛkanyan no ma ɔbɔɔ asu. Akyinnye biara nni ho sɛ, ɔkɔɔ so suaa ade nyaa nimdeɛ pii wɔ n’asubɔ akyi. Bere a wei wɔ w’adwenem no, sɛ wo ba anya mfitiase nkyerɛkyerɛ a ɛwɔ Bible mu na ɔte nea ahosohyira ne asubɔ kyerɛ ase, na ɔno ara fi ne komam ka sɛ ɔpɛ sɛ ɔbɔ asu a, dɛn na wobɛyɛ? Awofo a moyɛ Kristofo, mubetumi ama abofra no akohu asafo mu mpanyimfo ama wɔahwɛ sɛ ɔfata sɛ ɔbɔ asu anaa. * Sɛnea asuafo a wɔabɔ asu nyinaa yɛ no, abofra no nso bɛkɔ so asua Yehowa atirimpɔw ho ade ne nkwa nna nyinaa, akosi daa.—Rom. 11:33, 34.\nMEREKYERƐKYERƐ ME BA AMA ASI NO YIYE?\n10, 11. (a) Adwene bɛn na awofo binom anya? (b) Dɛn na ɛsɛ sɛ awofo ma ehia wɔn pa ara?\n10 Awofo binom adwene yɛ wɔn sɛ, sɛ wɔn ba twentwɛn ne nan ase wɔ asubɔ ho sɛnea ɛbɛyɛ a obesua nhoma akɔ akyiri na wanya adwuma pa bi ayɛ ansa na wabɔ asu a, ɛno na ɛbɛboa no pa ara. Ebia wɔwɔ wɔn ba no ho adwene pa deɛ, nanso wei bɛboa abofra no ama asi no yiye ankasa? Nea ehia pa ara sɛ wobisa ne sɛ, Kyerɛwnsɛm no foa adwene a wɔanya no so anaa? Dɛn na Yehowa Asɛm no hyɛ abofra no nkuran sɛ ɔnyɛ?—Kenkan Ɔsɛnkafo 12:1.\n11 Ɛho hia sɛ yɛkae sɛ wiase yi ne nea ɛwɔ mu nyinaa sɔre tia Yehowa apɛde ne ne nsusuwii. (Yak. 4:7, 8; 1 Yoh. 2:15-17; 5:19) Sɛ abofra betumi abɔ ne ho ban afi Satan, Satan wiase no, ne wiase no nsusuwii bɔne ho a, ɛsɛ sɛ ɔne Onyankopɔn nya abusuabɔ a emu yɛ den. Sɛ awofo ma wɔn ba de nhomasua a ɛkɔ akyiri ne adwuma pa a obenya ayɛ di kan si n’ani so a, ɛbɛma abofra no adwene atu afra, na asɛe ɔne Yehowa ntam. Awofo a moyɛ Kristofo a modɔ mo mma, enti nea mopɛ pa ara ne sɛ wiase yi na ɛbɛkyerɛ mo ba nea ɔyɛ a ebesi no yiye anaa? Nokwasɛm ne sɛ, sɛ yɛde Yehowa di kan wɔ yɛn asetenam nkutoo a, ɛnna yebenya anigye na asi yɛn yiye ankasa.—Kenkan Dwom 1:2, 3.\nSƐ ME BA YƐ BƆNE Ɛ?\n12. Dɛn nti na awofo binom pɛ sɛ wɔn ba tu n’asubɔ hyɛ da?\n12 Maame bi a ɔyɛ Kristoni kyerɛɛ nea enti a na ɔmpɛ sɛ ne babea bɔ asu. Ɔkaa sɛ: “Ɛyɛ me aniwu sɛ mereka saa asɛm yi, nanso nea enti pa ara a meyɛɛ saa ne tu a wotu obi fi asafo no mu bere a wayɛ bɔne no.” Awofo binom te sɛ onuawa a yɛaka ne ho asɛm yi. Wɔn adwene ne sɛ, ɛyɛ papa sɛ wɔn ba betu n’asubɔ ahyɛ da kosi sɛ obenyin na wankɔyɛ biribi a nyansa nnim. (Gen. 8:21; Mmeb. 22:15) Ebia ɔwofo bi adwene bɛyɛ no sɛ, ‘Sɛ me ba no mmɔɔ asu a, wontumi ntu no.’ Adɛn nti na wei yɛ nnaadaasɛm?—Yak. 1:22.\n13. Sɛ obi tu n’asubɔ hyɛ da a, ɛkyerɛ sɛ ɔne Yehowa nni akontaabu biara anaa? Kyerɛkyerɛ mu.\n13 Nokwasɛm ne sɛ, Kristofo a wɔyɛ awofo mpɛ sɛ wɔn ba behyira ne ho so bere a onnyaa nimdeɛ a ɛsɛ. Nanso, ɛbɛyɛ mfomso sɛ wobenya adwene sɛ, esiane sɛ wɔn ba no mmɔɔ asu nti ɔne Yehowa nni akontaabu biara. Adɛn nti na ɛte saa? Ɛnyɛ sɛ obi bɔ asu a na obebu akontaa akyerɛ Yehowa. Mmom, sɛ abofra nya hu nea Yehowa kyerɛ sɛ ɛyɛ papa ne bɔne a, obebu akontaa akyerɛ Onyankopɔn. (Kenkan Yakobo 4:17.) Enti sɛ́ anka awofo a wɔn ani da fam besiw wɔn ba kwan sɛ mma ɔmmɔ asu no, wɔyere wɔn ho mmom yɛ nhwɛso pa ma no. Awofo pɛ sɛ wɔkyerɛkyerɛ abofra no fi ne mmofraase pɛɛ ma n’ani gye nneɛma a Yehowa kyerɛ sɛ ɛyɛ papa ho, na okyi nea Yehowa ka sɛ ɛyɛ bɔne sɛnea awofo no nso yɛ no. (Luka 6:40) Sɛ abofra no nya ɔdɔ a ɛte saa ma Yehowa a, ɛbɛbɔ ne ho ban na wanyɛ bɔne a emu yɛ duru, efisɛ n’ani begye ho sɛ ɔbɛyɛ nea Yehowa kyerɛ sɛ ɛyɛ papa.—Yes. 35:8.\nAFOFORO BETUMI ABOA\n14. Mmɔden a awofo rebɔ sɛ wɔbɛboa wɔn mma ama wɔanya nkɔso abɔ asu no, dɛn na asafo mu mpanyimfo betumi ayɛ de aboa wɔn?\n14 Asafo mu mpanyimfo hwɛ Yehowa nguan so, enti sɛ wɔka botae a mmofra betumi de asisi wɔn ani so wɔ Yehowa som mu ho asɛmpa a, na wɔreboa awofo no. Onuawa bi a ɔyɛɛ daa akwampae adwuma bɛboro mfe 70 kaa sɛ bere bi Onua Charles T. Russell ne no bɔɔ nkɔmmɔ ma ɛboaa no. Saa bere no, na wadi mfe nsia pɛ. Ɔkaa sɛ: “Ɔne me bɔɔ botae a mede besisi m’ani so wɔ Yehowa som mu ho nkɔmmɔ simma 15.” Anokwa, nsɛm a ɛhyɛ den na ɛhyɛ nkuran betumi ada obi koma so ne nkwa nna nyinaa. (Mmeb. 25:11) Sɛ asafo mu mpanyimfo reyɛ Ahenni Asa ho adwuma a, wobetumi ama awofo ne wɔn mma abɛyɛ bi. Mpanyimfo no bɛhwɛ mfe a mmofra no adi ne nea wobetumi ayɛ na wɔama wɔn adwuma.\n15. Dɛn na afoforo a wɔwɔ asafo no mu betumi ayɛ de ahyɛ mmofra nkuran?\n15 Asafo no mufo betumi akyerɛ mmofra ho anigye wɔ ɔkwan a ɛfata so de aboa mmofra no. Ebi ne sɛ, wobetumi de wɔn ani ato fam ahwɛ sɛnea mmofra no renya nkɔso. Abofra bi fi ne komam ama mmuae a ɛtɔ asom anaa wayɛ dwumadi bi wɔ asafo nhyiam a yɛyɛ no nnawɔtwe no mu? Abofra bi ahyia ne gyidi ho sɔhwɛ ama watumi agyina ano anaa ɔde hokwan bi a onyae adi adanse wɔ sukuu? Sɛ ɛte saa a, yɛ ntɛm yi wo yam kamfo no. Afei nso, wubetumi de ayɛ wo botae sɛ ansa na mubefi asafo nhyiam ase anaa bere a moapɔn no, wo ne abofra bi bɛbɔ nkɔmmɔ na woayi wo yam akyerɛ ne ho anigye. Sɛ yɛyɛ weinom ne afoforo a, yebetumi aboa mmofra no ama wɔahu sɛ wɔka “asafo kɛse” no ho.—Dw. 35:18.\nBOA WO BA MA ONNYA NKƆSO MMƆ ASU\n16, 17. (a) Asubɔ fa nkwa a obi benya daakye ho sɛn? (b) Anigye bɛn na awofo a wɔyɛ Kristofo nyinaa pɛ sɛ wonya? (Hwɛ mfonini a ɛwɔ adesua yi mfiase no.)\n16 Hokwan kɛse pa ara baako a awofo a wɔyɛ Kristofo wɔ ne sɛ wɔde “Yehowa nteɛso ne nyansakyerɛ” bɛtete wɔn mma. (Efe. 6:4; Dw. 127:3) Tete Israel man no yɛ ɔman a na wɔahyira so ama Yehowa, enti wɔwo abofra bi to ɔman no mu a, na wahyira ne ho so dedaw. Nanso ɛnnɛ, awofo a wɔyɛ Kristofo nwo wɔn mma ngu ɔman a wɔahyira so mu. Bio, ɔdɔ a yebenya ama Onyankopɔn ne nokware no ho anigye a yebenya nso, wɔmfa nwo yɛn. Ɛnnɛ, sɛ awofo nya wo wɔn ba pɛ a, ɛsɛ sɛ wɔde yɛ wɔn botae sɛ wɔbɛtete no ama wabɛyɛ osuani. Enti ɛsɛ sɛ wɔboa abofra no ma ohyira ne ho so bɔ asu bɛyɛ Yehowa somfo. Biribi wɔ hɔ a ɛho hia sen wei anaa? Nea ɛwom ne sɛ, sɛ obi hyira ne ho so bɔ asu na ɔsom Onyankopɔn nokwarem a, ɛno na ɛbɛma wɔahyɛ no agyirae ama nkwagye wɔ ahohiahia kɛse a ɛreba no mu.—Mat. 24:13.\nƐsɛ sɛ awofo de yɛ wɔn botae sɛ wɔbɛboa wɔn ba ama wabɛyɛ osuani (Hwɛ nkyekyɛm 16, 17)\n17 Bere a Blossom Brandt sii gyinae sɛ ɔbɛbɔ asu no, na n’awofo a wosuro Onyankopɔn no pɛ sɛ wohu sɛ wayɛ krado sɛ obetu anammɔn a ɛho hia pa ara wɔ n’asetena mu anaa. Bere a n’awofo hui sɛ wayɛ krado no wɔtaa n’akyi wɔ gyinae a wasi no ho. Ade rebɛkye ama wabɔ asu no, ne papa yɛɛ biribi a ɛkaa ne koma papaapa. Blossom kaa sɛ: “Ɔmaa yɛn nyinaa buu nkotodwe, na ɔbɔɔ mpae. Ɔka kyerɛɛ Yehowa sɛ, n’ani agye pa ara sɛ ne babea kumaa yi asi gyinae sɛ obehyira ne ho so ama no.” Bɛboro mfe 60 akyi no, Blossom kaa sɛ: “Metumi aka pa ara sɛ, nea ɛkɔɔ so saa anadwo no, me werɛ remfi da!” Awofo, sɛ muhu sɛ mo mma ahyira wɔn ho so abɔ asu abɛyɛ Yehowa asomfo a, mo nso mo ani betumi agye na moanya abotɔyam.\n^ nky. 9 Awofo betumi ne wɔn ba ahwɛ nsɛm a ɛbɛboa no wɔ Questions Young People Ask—Answers That Work, Po 2, kr. 304-310. Wobetumi asan ahwɛ “Asɛmmisa Afã” a ɛbaa Yɛn Ahenni Som, April 2011, kr. 2 no.


Dɛn na Yebetumi Asua Afi Bible Mu? Nhoma no, Sɛn na Yɛde Bɛyɛ Adwuma?\nBIBLE MU AKORADE Bible Ma Yehu Ɔbea a Ɔyɛ Ɔyere Pa\nKRISTOFO ABRABƆ “Wonim Ne Kunu wɔ Kurow Apon Ano”\nBIBLE MU AKORADE Ma W’ani Nnye W’adwuma Ho\nKRISTOFO ABRABƆ Dɛn na Yebetumi Asua Afi Bible Mu? Nhoma no, Sɛn na Yɛde Bɛyɛ Adwuma?\nBIBLE MU AKORADE “Kae wo Bɔfo Kɛse No, Wo Mmeranteberem”\nKRISTOFO ABRABƆ Mmerante ne Mmabaa—Monyɛ Ntɛm Nwura ‘Ɔpon Kɛse’ no Mu\nBIBLE MU AKORADE Sulamit Ababaa No—Ɛfata sɛ Yesuasua ne Nhwɛso No\nKENKAN WƆ Abbey Abui Acholi Afrikaans Albanian Alur Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Bengali Betsimisaraka (Southern) Bicol Bislama Boulou Brazilian Sign Language Bulgarian Bété Cakchiquel (Central) Cambodian Catalan Cebuano Chavacano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Dayak Ngaju Digor Drehu Dutch Edo Efik English Esan Estonian Ewe Faroese Fijian Finnish Fon French Ga Galician Garifuna Georgian German Gokana Greek Greenlandic Guarani Guerze Gujarati Gun Haitian Creole Hausa Hebrew Herero Hiligaynon Hindi Hmong (White) Hungarian Iban Ibanag Ibinda Icelandic Igbo Iloko Indonesian Isoko Italian Japanese Javanese Jula Kabiye Kabuverdianu Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Kpelle Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lamba Laotian Latvian Lenje Lhukonzo Lingala Lithuanian Low German Luganda Lunda Luo Macedonian Macua Malagasy Malay Malayalam Maltese Mam Mapudungun Marathi Mauritian Creole Maya Mazatec (Huautla) Mbunda Mende Mixe Mixtec (Guerrero) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Pangasinan Papiamento (Curaçao) Persian Pidgin (Cameroon) Polish Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Romany (Macedonia) Cyrillic Romany (Southern Greece) Rotuman Runyankore Russian Rutoro Samoan Sangir Sango Saramaccan Sena Sepedi Serbian Serbian (Roman) Sesotho (Lesotho) Seychelles Creole Shona Sidama Silozi Sinhala Slovak Slovenian Soli Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tandroy Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Valencian Venda Vezo Vietnamese Wallisian Waray-Waray Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nKristofo Abrabɔ Ne Yɛn Asɛnka—Adesua Nhoma | November 2016\nDɛn na Yebetumi Asua nhoma no te sɛ Bible Kyerɛkyerɛ nhoma no ara. Yɛde ne nyinaa kyerɛkyerɛ nkurɔfo nokware no. Yɛahyehyɛ Dɛn na Yebetumi Asua nhoma no mu nsɛm te sɛ Bible Kyerɛkyerɛ nhoma no. Nanso Dɛn na Yebetumi Asua nhoma no mu nyɛ den, na emu mfatoho nso da fam. Wɔn a Bible Kyerɛkyerɛ nhoma no mu yɛ den ma wɔn no na yɛayɛ nhoma foforo yi ama wɔn. Dɛn na Yebetumi Asua nhoma no, nkekaho nnim. Nea yɛde asi anan ne “nsɛm bi mu nkyerɛkyerɛmu.” Nsɛmfua ne nsɛm bi a emu yɛ den no, yɛakyerɛkyerɛ mu wɔ hɔ. Dɛn na Yebetumi Asua nhoma no, nsɛmmisa nni eti biara mfiase. Adaka a yɛde yɛ ntĩmu nso nnim. Mmom wohwɛ eti biara awiei a, Bible mu nokware a ɛwom no, wɔabɔ no mmua wɔ hɔ. Yebetumi de Dɛn na Yebetumi Asua nhoma no ama bere biara, te sɛ Bible Kyerɛkyerɛ nhoma no. Sɛ yɛde Dɛn na Yebetumi Asua nhoma no reyɛ Bible adesua a, “nsɛm bi mu nkyerɛkyerɛmu” ne “nsɛntitiriw” afã no, yɛde bɛyɛ adwuma sɛn?\nNSƐNTITIRIW: Nnipa pii wɔ hɔ a, sɛ yɛne wɔn reyɛ Bible adesua na yɛkenkan nkyekyɛm a ɛwɔ Bible Kyerɛkyerɛ nhoma no mu na yɛbisa wɔn nsɛm no a, ɛkɔ yiye paa. Nanso yɛmfa no sɛ osuani no nnim akenkan papa anaa ɔnte kasa no yiye. Ɛba saa a, wubetumi de “nsɛntitiriw” a ɛwɔ Dɛn na Yebetumi Asua nhoma no ti biara awiei ayɛ adesua no. Muwie a, na woahyɛ no nkuran sɛ n’ankasa nkenkan eti no mu nsɛm no. Mofa “nokwasɛm” baako biara a, mubetumi de bɛyɛ simma 15 asua. Nsɛntitiriw afã no nkyerɛkyerɛ nsɛm mu nkɔ akyiri, enti wo a woyɛ ɔdawurubɔfo no, ɛsɛ sɛ wusua no yiye paa, na ama woahu nea ɛbɛboa osuani no. Sɛ ɔdawurubɔfo no de eti no yɛ adesua no a, ɛnde obetumi de “nsɛntitiriw” no ayɛ ntĩmu.\nNSƐM BI MU NKYERƐKYERƐMU: Nsɛmfua ne nsɛm bi a emu yɛ den wɔ nhoma no mu. Sei na yɛahyehyɛ no wɔ “nsɛm bi mu nkyerɛkyerɛmu” afã hɔ: Eti a edi kan mu deɛ na edi kan, na eti a ɛto so mmienu adi so. Saa ara na wɔahyehyɛ no kosi eti a etwa to. Ɔdawurubɔfo no pɛ a, nsɛm bi mu nkyerɛkyerɛmu afã a ɛwɔ Dɛn na Yebetumi Asua nhoma no mu no, obetumi ne osuani no asusuw ho aka adesua no ho.\nKRISTOFO ABRABƆ NE YƐN ASƐNKA—ADESUA NHOMA November 2016


18 Eyinom akyi no, ofii Atene kɔɔ Korinto. 2 Na ohuu Yudani bi a wɔfrɛ no Akwila,+ Pontoni bi a na ofi Italia+ bae nkyɛe, ne ne yere Priskila, efisɛ na Klaudio+ ahyɛ sɛ Yudafo nyinaa mfi Roma. Enti ɔkɔɔ wɔn nkyɛn 3 na esiane sɛ na ɔne wɔn yɛ adwuma koro nti, ɔtenaa wɔn fie yɛɛ adwuma,+ efisɛ na wɔyɛ ntamadanyɛfo. 4 Nanso, homeda biara na ɔka asɛm wɔ hyiadan+ mu ma Yudafo ne Helafo gye di. 5 Afei bere a Silas+ ne Timoteo+ nyinaa fii Makedonia bedui no, Paulo de ne bere nyinaa kaa asɛm no, na odii Yudafo adanse kyerɛe sɛ Yesu ne Kristo no.+ 6 Bere a wɔne no dii asi na wɔkasa tiaa no+ no, ɔporoporow n’atade mu+ ka kyerɛɛ wɔn sɛ: “Mo mogya+ ngu mo ara mo atifi. Me de, me ho afi.+ Efi nnɛ merekɔ amanaman mufo nkyɛn.”+ 7 Enti ofii hɔ kɔɔ ɔbarima bi a ɔsom Onyankopɔn a ne fie ne hyiadan no bɔ ho a wɔfrɛ no Titio Yusto fie. 8 Na Krispo+ a ɔyɛ hyiadan mu panyin no gyee Awurade dii, na ne fiefo nyinaa nso yɛɛ saa ara. Na Korintofo a wɔtee no mu pii gye dii ma wɔbɔɔ wɔn asu. 9 Afei, anadwo no Awurade ka kyerɛɛ Paulo+ wɔ anisoadehu mu sɛ: “Nsuro, kɔ so kasa, nka w’ano ntom, 10 efisɛ meka wo ho+ na obiara ntumi mfa ne nsa nka wo nyɛ wo bɔne biara; na mewɔ nnipa pii wɔ kurow yi mu.” 11 Enti ɔtenaa hɔ afe ne asram asia kyerɛkyerɛɛ wɔn Onyankopɔn asɛm. 12 Afei bere a Galio yɛ Akaia amrado+ no, Yudafo no yɛɛ biako sɔre tiaa Paulo de no kɔɔ atemmu agua no anim+ 13 kɔkae sɛ: “Saa onipa yi dan nkurɔfo adwene+ ma wɔfa ɔkwan foforo so som Onyankopɔn a ɛne mmara no nhyia.” 14 Bere a Paulo yɛe sɛ ɔrebue n’ano no, Galio ka kyerɛɛ Yudafo no sɛ: “O Yudafo, sɛ ɛyɛ bɔne anaa amumɔyɛde bi a, anka mɛte mo ase. 15 Na mmom sɛ ɛyɛ nsɛm ne edin+ ne mo mmara+ ho akyinnyegye de a, ɛnde mo ankasa monhwɛ nka. Mempɛ sɛ mɛyɛ nsɛm yi ho ɔtemmufo.” 16 Ɛnna ɔpam wɔn fii atemmu agua no anim. 17 Enti wɔn nyinaa tow hyɛɛ Sostene+ a ɔyɛ hyiadan mu panyin no so fii ase hwee no atemmu agua no anim. Nanso Galio anyɛ eyinom ho hwee. 18 Nanso bere a Paulo dii nna kakra kaa ho wɔ hɔ no, ɔne anuanom no dii nkra na ɔde po so hyɛn fii hɔ kɔɔ Siria a Priskila ne Akwila ka ne ho, na oyii ne ti ma ɛkɔɔ fam+ wɔ Kenkrea,+ efisɛ na wahyɛ bɔ. 19 Enti wɔkɔɔ Efeso, na ogyaw wɔn wɔ hɔ; na ɔno de ɔkɔɔ hyiadan+ mu ne Yudafo no kosusuw nsɛm ho. 20 Wɔsrɛɛ no sɛ ɔntena wɔn nkyɛn kakra de, nanso wampene so, 21 na ɔne wɔn dii nkra+ ka kyerɛɛ wɔn sɛ: “Sɛ Yehowa pɛ+ a, mɛba mo nkyɛn bio.” Na ofi Efeso faa po so 22 kɔɔ Kaesarea. Na okokyiaa asafo no, na ɔtoaa so kɔɔ Antiokia. 23 Bere a ɔtenaa hɔ kakra no, ofii hɔ tutuu akwan faa Galatia+ ne Frigia+ nsase so hyehyɛɛ asuafo no nyinaa den.+ 24 Afei Yudani bi a wɔfrɛ no Apolo+ a ofi Aleksandria, ɔbarima a n’ano atew, baa Efeso, na na onim Kyerɛwnsɛm no mu yiye.+ 25 Ná wɔakyerɛkyerɛ no Yehowa kwan so, na esiane sɛ na honhom ahyɛ no mã+ nti, ɔkaa Yesu ho asɛm kyerɛkyerɛɛ mu pɛpɛɛpɛ, nanso na Yohane asubɔ+ no nkutoo na onim. 26 Na onipa yi fii ase de akokoduru kasae wɔ hyiadan no mu. Bere a Priskila ne Akwila+ tee nea ɔreka no, wɔfaa no kaa wɔn ho kyerɛkyerɛɛ Onyankopɔn akwan no mu pefee kyerɛɛ no. 27 Afei, esiane sɛ na ɔpɛ sɛ otwa kɔ Akaia nti, anuanom kyerɛw asuafo no srɛɛ wɔn sɛ wonnye no fɛw so. Enti bere a oduu hɔ no, ɔboaa+ wɔn a wɔnam Onyankopɔn adom+ so agye adi no paa; 28 ɔde nnam daa no adi pefee wɔ baguam sɛ Yudafo no afom kwan, na ɔde Kyerɛwnsɛm+ no kyerɛe sɛ Yesu ne Kristo+ no.


Binuhatan 20 APSD-CEB – Asomafo 20 AKCB | Biblica\nBinuhatan 20 APSD-CEB – Asomafo 20 AKCB\nPaulo Fi Efeso\n1Basabasayɛ yi akyi no, Paulo frɛɛ asuafo no kaa nsɛm de hyɛɛ wɔn nkuran, kraa wɔn fii hɔ kɔɔ Makedonia. 2Okyinkyin faa amantam no mu, tuu asuafo no fo de hyɛɛ wɔn nkuran. Afei obeduu Hela. Odii hɔ asram abiɛsa. 3Bere a ɔresiesie ne ho akɔ Siria no, ɔtee sɛ Yudafo no abɔ ne ho pɔw; enti ɔsan nʼakyi kɔfaa Makedonia kɔe. 4Piro a ofi Beroia no ba Sopater ne Paulo na wɔkɔe. Wɔn a wɔka ne ho kɔe no nso bi ne Aristarko ne Sekundo a wofi Tesalonika ne Gaio a ofi Derbe ne Timoteo ne Tihiko ne Trofimo a wofi Asiaman mu no. 5Saa nnipa yi dii kan kɔtwɛn yɛn wɔ Troa. 6Yedii Apiti Afahyɛ no wiei no, yefii Filipi, na nnaanum akyi no, yɛkɔtoo wɔn wɔ Troa, dii nnaawɔtwe wɔ hɔ.\nPaulo Nyan Eutiko\n7Nnaawɔtwe no mu da a edi kan no, yehyiaa mu sɛ anuanom, didii. Esiane sɛ na ade kye a Paulo befi kurow no mu no nti, ɔkasa kyerɛɛ anuanom no kosii ɔdasu mu. 8Na akanea pii wɔ abansoro dan a wɔahyia wɔ hɔ no mu. 9Bere a Paulo rekasa no, na aberante bi a wɔfrɛ no Eutiko te mfɛnsere ano retɔ nko. Ɔdaa hatee ma ofii abansoro dan a ɛto so abiɛsa no so bɛhwee fam. Wɔmaa no so no na wawu. 10Paulo sian baa fam, kobutuw no so, maa no so kae se, “Munnsuro, efisɛ onwuu ɛ!” 11Afei ɔsan foro kɔɔ abansoro no so kobubuu brodo ne asuafo no dii. Paulo toaa ne kasa no so kosii adekyee ansa na ɔregyaw wɔn hɔ. 12Anuanom no de anigye de aberante a wonyan no no kɔɔ fie.\n13Yɛde hyɛn dii kan kɔɔ Aso sɛ yɛrekɔfa Paulo wɔ hɔ, efisɛ na waka akyerɛ yɛn se ɔrefa fam akɔ hɔ. 14Ɔbɛkaa yɛn ho wɔ Aso na yɛne no toaa so kɔɔ Mitilene. 15Ade kyee no, yekoduu Kio. Ne nnaanu so no yeduu Samo na nʼadekyee no, yekoduu Mileto. 16Esiane sɛ na Paulo ho pere no sɛ onyae a anka obedu Yerusalem akodi Pentekoste Afahyɛ no wɔ hɔ no nti, ɔyɛɛ nʼadwene sɛ ɔrennyina Efeso, sɛnea ɛbɛyɛ a ɔrenkyɛ wɔ Asia.\n17Paulo soma fii Mileto kɔɔ Efeso kɔka kyerɛɛ asafo mpanyimfo no se wonhyia no. 18Wɔbae no, ɔka kyerɛɛ wɔn se, “Efi da a edi kan a mebaa Asia no, munim ɔkwan a mefaa so ne mo tenae. 19Ɛwɔ mu sɛ ɛnam Yudafo no pɔwbɔ so ma mihuu amane bebree de, nanso mede ahobrɛase ne nusu yɛɛ mʼadwuma sɛ Awurade somfo. 20Munim sɛ bere a na merekyerɛkyerɛ mo wɔ gua mu ne afi mu no, mamfa biribiara a so bɛba mo mfaso no anhintaw mo. 21Mebɔɔ Yudafo ne amanamanmufo no kɔkɔ sɛ wɔntwe wɔn ho mfi wɔn bɔne ho na wɔmfa wɔn ho mma Onyankopɔn, na wonnye Yesu Kristo nni.\n22“Afei esiane sɛ Honhom Kronkron ahyɛ me no nti, merekɔ Yerusalem a minnim asɛm a ɛbɛto me wɔ hɔ. 23Nea minim ara ne sɛ kuropɔn biara a mɛkɔ so no, Honhom Kronkron bɔ me kɔkɔ sɛ wɔde me bɛto afiase na mahu amane. 24Sɛnea ɛbɛyɛ a metumi adu botae a esi mʼanim no ho na mawie dwuma a Awurade Yesu de maa me se menka Onyankopɔn dom ho asɛmpa no nti, mammu me kra sɛ ade a ɛsom bo.\n25“Minim sɛ mo a maka Onyankopɔn ahenni no ho asɛm akyerɛ mo no mu biara renhu me bio. 26Ɛno nti nnɛ, mereka akyerɛ mo se, sɛ ɛba sɛ mo mu bi yera a, na emfi me. 27Efisɛ mamfa Onyankopɔn asɛm no mu biribiara anhintaw mo. 28Monhwɛ mo ho so ne nguankuw a Honhom Kronkron de wɔn ahyɛ mo nsa sɛ ahwɛfo no yiye. Monhwɛ wɔn yiye, efisɛ Onyankopɔn de ne Ba no mogya na agye wɔn. 29Minim sɛ me kɔ akyi no, atoro akyerɛkyerɛfo a wɔn ho yɛ hu sɛ mpataku bewura mo mu abɛsɛe mo. 30Bere bi bɛba a mo mu ebinom bɛsɔre, nam atoro so atwe asuafo no mu bi adi wɔn akyi. 31Ɛno nti monna mo ho so! Monkae sɛ, mfirihyia abiɛsa a midii wɔ mo nkyɛn no, menam amanehunu ne yaw mu tuu mo fo awia ne anadwo.\n32“Afei mede mo hyɛ Onyankopɔn ne ne dom nsɛm a etumi hyɛ mo gyidi den na ɛma munya nʼagyapade a wasiesie ama ahotefo no nsa. 33Mʼani ammere obi dwetɛ anaa sika anaa ntama. 34Mo ara mudi adanse sɛ, me nsa ano adwuma so na menam mehwɛɛ me ho ne wɔn a wɔka me ho no. 35Mede mʼabrabɔ ayɛ nhwɛso akyerɛ mo sɛ, ɛsɛ sɛ yɛyere yɛn ho yɛ adwuma de boa ahiafo na yɛkae sɛ, Awurade Yesu ankasa kae se, ‘Ɔma mu wɔ nhyira sen ogye.’ ”\n36Paulo kasa wiei no, ɔne wɔn nyinaa buu nkotodwe bɔɔ mpae. 37Wɔn nyinaa sui, bam no, maa no nanteyiye. 38Nea ɛyɛɛ wɔn awerɛhow koraa ne asɛm a ɔka kyerɛɛ wɔn se wɔrenhu no bio no. Afei wɔn nyinaa kogyaa no hyɛn no mu.\nAKCB : Asomafo 20


Mateo Asɛmpa No 24:1-51\nKRISTO MMAE HO NSƐNKYERƐNNE (1-51)\nAkokoakoko, ɔkɔm, asaasewosow (7)\nWɔbɛka asɛmpa no (14)\nAhohiahia kɛse no (21, 22)\nOnipa Ba no ho nsɛnkyerɛnne no (30)\nBorɔdɔma dua ho mfatoho no (32-34)\nƐbɛyɛ sɛ Noa nna no (37-39)\nMonkɔ so nwɛn (42-44)\nAkoa nokwafo ne akoa bɔne (45-51)\n24 Bere a Yesu fii asɔrefi hɔ a ɔrekɔ no, n’asuafo no baa ne nkyɛn bɛkyerɛɛ no adan a ɛwɔ asɔrefi hɔ no. 2 Na ɔka kyerɛɛ wɔn sɛ: “Moahu eyinom nyinaa? Nokwarem mereka akyerɛ mo sɛ, ɛnyɛ ade a wobegyaw ɔbo a ɛda ɔbo so wɔ ha; wobedwiriw ne nyinaa agu fam.”+ 3 Bere a ɔte Ngodua Bepɔw* so no, asuafo no baa ne nkyɛn kokoam bɛkae sɛ: “Ka kyerɛ yɛn, bere bɛn na eyinom bɛba mu, na dɛn na ɛbɛyɛ wo mmae*+ ho sɛnkyerɛnne, na sɛ wiase yi* awiei bere no du a, dɛn na ɛbɛyɛ ho sɛnkyerɛnne?”+ 4 Ɛnna Yesu buaa wɔn sɛ: “Monhwɛ yiye na obiara annaadaa mo,+ 5 efisɛ nnipa bebree de me din bɛba abɛka sɛ, ‘Mene Kristo no,’ na wɔbɛdaadaa nnipa bebree.+ 6 Mobɛte ɔko, ne ɔko ho nsɛm.* Monhwɛ na moammɔ hu, efisɛ ɛsɛ sɛ eyinom sisi, nanso na awiei no nnya nnui.+ 7 “Na ɔman bɛsɔre atia ɔman, na ahenni asɔre atia ahenni,+ na ɔkɔm+ ne asaasewosow bɛba mmeaemmeae.+ 8 Eyinom nyinaa yɛ awo mu yaw* mfiase. 9 “Na nkurɔfo bɛteetee mo*+ na wɔakum mo,+ na me din nti aman nyinaa bɛtan mo.+ 10 Afei nso, nnipa bebree gyidi bɛsa,* na wobeyiyi wɔn ho ama, na wɔatentan wɔn ho. 11 Atoro adiyifo bebree bɛsɔre, na wɔbɛdaadaa nnipa pii;+ 12 na amumɔyɛ* a ɛbɛdɔɔso nti, nnipa dodow no ara dɔ ano bedwo. 13 Na nea obemia n’ani agyina mu akosi awiei no, ɔno na wobegye no nkwa.+ 14 Na wɔbɛka Ahenni no ho asɛmpa yi wɔ asaase so nyinaa de adi amanaman nyinaa adanse;+ ɛno ansa na awiei no bɛba. 15 “Enti sɛ muhu akyiwade a ɛbɔ ɔman a odiyifo Daniel kaa ho asɛm no sɛ egyina kronkronbea hɔ a+ (ma nea ɔkenkan no mfa nhumu nyɛ adwuma), 16 ɛnde wɔn a wɔwɔ Yudea mfi ase nguan nkɔ mmepɔw so.+ 17 Mma nea ɔwɔ ɔdan atifi no nnsi fam mmmɛfa ne nneɛma wɔ ne fi, 18 na mma nea ɔwɔ afuw mu no nnsan mmma sɛ ɔrebɛfa n’ataade nguguso. 19 Saa nna no mu no, mmea a wɔanyinsɛn ne wɔn a wɔma nufu nnue! 20 Monkɔ so mmɔ mpae na bere a mode beguan no ansi awɔw bere mu anaa Homeda, 21 efisɛ ahohiahia kɛse+ a efi wiase mfiase besi nnɛ, ebi mmae da, na ebi nso remma bio bɛba.+ 22 Nokwarem no, sɛ wɔantwa nna no so a, ɔhonam biara nni hɔ a wobegye no nkwa; nanso wɔn a wɔapaw wɔn no nti, wobetwa nna no so.+ 23 “Na sɛ obi ka kyerɛ mo sɛ, ‘Hwɛ! Kristo no wɔ ha,’+ anaa ‘Ɛhɔ!’ a, munnnye nnni.+ 24 Na atoro Kristo ne atoro adiyifo bɛsɔre,+ na wɔbɛyɛ nsɛnkyerɛnne akɛse ne anwonwade de adaadaa nkurɔfo,+ na sɛ ɛbɛyɛ yiye a, wɔadaadaa wɔn a wɔapaw wɔn no mpo. 25 Hwɛ! madi kan abɔ mo kɔkɔ. 26 Enti sɛ nkurɔfo ka kyerɛ mo sɛ, ‘Hwɛ! Ɔwɔ sare so’ a, monnkɔ; wɔka sɛ, ‘Hwɛ! Ɔwɔ dan mu’ a, munnnye nnni.+ 27 Na sɛnea anyinam pae fi apuei na ɛhyerɛn kɔ atɔe no, saa ara na onipa Ba no mmae* bɛyɛ.+ 28 Baabiara a efunu wɔ no, ɛhɔ na akɔre bɛboaboa wɔn ho ano.+ 29 “Ahohiahia a ɛbɛba saa nna no mu akyi pɛɛ no, owia beduru sum,+ na ɔsram renhyerɛn, na nsoromma befi soro ahwehwe fam, na wɔbɛwosow ɔsoro ahoɔden.+ 30 Na onipa Ba no ho sɛnkyerɛnne bɛda adi ɔsoro, na asaase so mmusuakuw nyinaa bedi awerɛhow,+ na wobehu sɛ onipa Ba+ no nam ɔsoro mununkum mu de tumi ne anuonyam kɛse reba.+ 31 Na ɔbɛsoma n’abɔfo ama wɔde torobɛnto nnyigyei kɛse aba, na wɔbɛboaboa wɔn a wapaw wɔn no ano afi mframa anan no mu, afi ɔsoro ano akosi ano noho.+ 32 “Afei munsua biribi mfi borɔdɔma dua ho mfatoho yi mu: Sɛ enya fefɛw na eyiyi nhaban ara pɛ a, na munim sɛ ahohuru bere abɛn.+ 33 Saa ara na mo nso, sɛ muhu eyinom nyinaa a, munhu sɛ wabɛn, na wadu pon ano.+ 34 Nokwarem mereka akyerɛ mo sɛ, saa awo ntoatoaso yi rentwam da kosi sɛ eyinom nyinaa bɛba mu. 35 Ɔsoro ne asaase betwam, nanso me nsɛm de, ɛrentwam da.+ 36 “Ɛdefa saa da no ne dɔn no ho de, obiara nnim,+ ɔsoro abɔfo ne Ɔba no nso nnim, gye Agya no nko ara.+ 37 Na sɛnea na Noa nna no te no,+ saa ara na onipa Ba no mmae* bɛyɛ.+ 38 Nna a edii Nsuyiri no anim no, wodidii na wɔnomee, mmarima warewaree, na wɔde mmea memaa aware kosii da a Noa kɔɔ adaka no mu,+ 39 na wɔanhu kosii sɛ Nsuyiri no bae bɛpraa wɔn nyinaa kɔe.+ Saa ara na onipa Ba no mmae nso bɛyɛ. 40 Ɛnna mmarima baanu bɛkɔ afuw mu; wɔbɛfa ɔbaako akɔ na wɔagyaw ɔbaako. 41 Mmea baanu bɛyam ade wɔ ɔbo* so; wɔbɛfa ɔbaako akɔ na wɔagyaw ɔbaako.+ 42 Enti monkɔ so nwɛn, efisɛ munnim da ko a mo Wura bɛba.+ 43 “Na munhu eyi: Sɛ ofiwura nim bere ko a ɔkorɔmfo bɛba anadwo a,+ anka ɔwɛnee na wannya kwan ammebu ne fi amma mu.+ 44 Eyi nti, mo nso monyɛ krado,*+ efisɛ bere* a monhwɛ kwan na onipa Ba no bɛba. 45 “Hena koraa ne akoa nokwafo ne ɔbadwemma* a ne wura de no asi n’asomfo so sɛ ɔmma wɔn aduan bere a ɛsɛ mu no?+ 46 Anigye ne akoa a ne wura bɛba abehu no sɛ ɔreyɛ saa!+ 47 Nokwarem mereka akyerɛ mo sɛ, ɔde no besi nea ɔwɔ nyinaa so. 48 “Nanso sɛ saa akoa bɔne no ka no ne komam sɛ, ‘Me wura akyɛ,’+ 49 na sɛ ofi ase hwe ne mfɛfo nkoa no, na ɔne akɔwensafo didi nom nsã a, 50 saa akoa no wura bɛba ɛda a ɔnhwɛ kwan ne bere* a onnim,+ 51 na ɔbɛtwe n’aso denneennen, na ɔde no aka nyaatwomfo ho. Ɛhɔ na obesu na waka ne se asi so denneennen.*+\n^ Nt., “nkurɔfo beyi mo ama ahohia.”\n^ Anaa “nnipa bebree behintiw.”\n^ Nt., “mmarato.” Ɛkyerɛ Onyankopɔn mmara a wɔmfa nyɛ hwee.\n^ Anaa “munsiesie mo ho nto hɔ.”


Atemmu; atreneefo anidaso (1-24)\nYehowa yɛ Ɔtemmufo, Mmarahyɛfo, ne Ɔhene (22)\nObiara renka sɛ: “Meyare” (24)\n33 Due! Ɔsɛefo a wɔnsɛee wo;+Wo a wutwa nkontompo a wontwaa wo nkontompo! Sɛ wosɛe ade wie a, wo nso wɔbɛsɛe wo.+ Sɛ wutwa nkontompo wie a, wo nso wobetwa wo nkontompo. 2 O Yehowa, dom yɛn.+ Yɛn ani da wo so. Bɛyɛ yɛn basa*+ anɔpa biara,Bɛyɛ yɛn nkwagye wɔ amanehunu bere mu.+ 3 Wobobom a, aman guan, Wosɔre gyina a, amanaman hwete.+ 4 Sɛnea mmebɛw boaboa wɔn ho ano no, saa ara na wɔbɛboaboa w’asade ano;Nnipa betu agu so te sɛ ntutummɛ. 5 Wɔbɛma Yehowa so,Efisɛ ɔte soro tɔnn. Ɔde atɛntrenee ne trenee bɛhyɛ Sion ma. 6 Ɔno na ɔma w’abrabɔ* si yiye.Nkwagye+ ne nyansa ne nimdeɛ mmoroso, ne Yehowa suro;+Eyi ne n’agyapade. 7 Hwɛ! Wɔn akatakyi su wɔ mmɔnten so;Asomdwoe abɔfo su yayaayaw. 8 Akwantempɔn ada mpan;Obiara nni hɔ a ɔfa akwan no so. Wabu apam no so;*Wapo nkurow no;Ommu onipa dasani biara.+ 9 Asaase no redi awerɛhow,* na abotow. Lebanon ani awu;*+ aporɔw. Saron ayɛ sɛ anwea pradadaa,Na Basan ne Karmel nhaban apo.+ 10 Yehowa se: “Afei mɛsɔre,Afei mɛhyɛ me ho anuonyam;+Afei mɛyɛ me ho kɛse. 11 Munyinsɛn sare a aguan, na mowo wura. Mo ara mo honhom bɛhyew mo te sɛ ogya.+ 12 Nnipa bɛyɛ sɛ akado a wɔahyew, Na wɔde ogya bɛto mu+ te sɛ nsɔe a wɔatwa agu fam. 13 Mo a mowɔ akyirikyiri, muntie nea mɛyɛ! Mo a mobɛn, munnye m’ahoɔden ntom! 14 Abɔnefo a wɔwɔ Sion abɔ hu;+Awaefo ho popo biribiri: ‘Yɛn mu hena na obetumi atena baabi a ogyaframa kɛse wɔ?+ Yɛn mu hena na obetumi ne ogya a ɛredɛw daa atena?’ 15 Nea ɔnantew trenee kwan so daa,+Na ɔka nea ɛteɛ,+Nea okyi nsisi ne apoobɔ sika,Nea ne nsa kyi adanmude* na onso mu,+Nea osisiw n’aso na ante mogyahwiegu ho asɛm,Na ɔkata n’ani na anhu bɔne. 16 Ɔno na ɔbɛtena mmepɔw so wɔ sorosoro;Ne guankɔbea a ɛyɛ den* bɛyɛ ɔbotan aban a ɛhɔ kɔ yɛ den.Wɔde n’aduan bɛma no,Na ne nsu rensa da.”+ 17 W’ani behu ɔhene bi wɔ n’anuonyam mu;Ebehu asaase bi wɔ akyirikyiri. 18 Wobɛkae ade a ɛyɛ hu no wɔ wo koma mu:* “Ɔkyerɛwfo no wɔ he? Nea ɔkari tow no wɔ he?+ Nea ɔkan abantenten no wɔ he?” 19 Worenhu ahantanfo bio,Ɔman a wɔn kasa mu dɔ a wonte,Ɔman a wɔka ahɔho kasa a wonte ase.+ 20 Hwɛ Sion, yɛn afahyɛ kurow no!+ W’ani behu Yerusalem, tenabea a ɛhɔ yɛ komm,Ntamadan a obiara rentu no.+ Nnua a wɔde abobom atim fam no, wɔrentutu da,Na ne hama biara mu rentew. 21 Na Yehowa, Otumfo no,Bɛbɔ yɛn ho ban wɔ hɔ te sɛ baabi a nsubɔnten ne nsuka akɛse wɔ.Hyɛn a wɔde kɔ ɔko biara remfa mu,Na ahyɛn akɛse biara rentwam wɔ hɔ. 22 Efisɛ Yehowa ne yɛn Temmufo,+Yehowa ne yɛn Mmarahyɛfo,+Yehowa ne yɛn Hene;+Ɔno na obegye yɛn nkwa.+ 23 Wo nhama mu begow;Ɛrentumi nsuso hyɛn dua no mu denneennen; na ɛrentumi ntrɛw hyɛn ntama mu. Saa bere no, wobenya atamfo nneɛma pii akyɛ afa;Apakye mpo bɛfom nneɛma bebree.+ 24 Na ɔmanfo no mu biara renka sɛ: “Meyare.”+ Wɔde nnipa a wɔte asaase no so bɔne bɛkyɛ wɔn.+\n^ Kyerɛ sɛ, ɔtamfo no abu apam no so.\n^ Ebetumi nso akyerɛ, “Asaase no mu nsu atwe.”\n^ Anaa “Wɔabrɛ Lebanon ase.”\n^ Anaa “abantenten.”\n^ Anaa “Wubedwinnwen ade a ɛyɛ hu no ho wɔ wo koma mu.”


Nnwom 101 NA-TWI | Biblica\nNnwom 101 NA-TWI\nMe dwom yi fa nokware ne trenee ho, na meto ma wo, Awurade.\nMe suban bɛyɛ pɛ. Da bɛn na wobɛba me nkyɛn? Mɛtena ase kronn wɔ me fi, na meremma bɔne kwan. Mekyi wɔn a wɔtwe wɔn ho fi Onyankopɔn ho no. Me ne wɔn nni biribiara yɛ. Merenni atoro na me ne bɔne nnya biribiara nyɛ. Mɛtwe me ho afi obi a odi ne yɔnko ho nseku no ho. Na me ne onipa a ɔyɛ ahantan ne atutupɛ remmɔ. Megye wɔn a wodi Onyankopɔn nokware atom na me ne wɔn atena m’ahemfi. Wɔn a wodi nokware pa ara no na mɛma wɔasom me. Ɔtorofo biara rentena m’ahemfi. Na nyaatwomni biara nso remma m’anim. Adekyee biara, mɛsɛe amumɔyɛfo a wɔwɔ asase yi so, na mapam nnebɔneyɛfo afi Awurade kurow mu.\nRead More of Nnwom 101


KENKAN WƆ Afrikaans Albanian Amharic Arabic Armenian (West) Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Hiligaynon Hungarian Igbo Indonesian Italian Japanese Kikongo Korean Latvian Lithuanian Luo Malagasy Myanmar Norwegian Oromo Polish Portuguese Romanian Russian Samoan Sepedi Sesotho (Lesotho) Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Vietnamese\nNnipakan bɛn na ɛnam so ma wɔkɔwoo Yesu wɔ Betlehem?\nSɛnea Luka Asɛmpa no kyerɛ no, bere a Kaesare Augusto hyɛe sɛ wɔnkan nnipa a wɔwɔ Roma Ahemman no mu nyinaa no, “nnipa nyinaa tuu kwan kɔɔ wɔn kurom kɔkyerɛw wɔn din.” (Luka 2:1-3) Ná Yesu papa a ɔtetee no, Yosef, kurom ne Betlehem, na ɔkwan a Yosef ne Maria tui sɛnea ɛbɛyɛ a wobedi ahyɛde no so no, na ɛma wɔkɔwoo Yesu wɔ Betlehem. Ná dinkyerɛw a ɛte saa no boa ma wotumi gyigye tow, na na ɛma wonya nnipa de wɔn kɔ sraadi.\nBere a Romafo dii Egyptfo so nkonim wɔ afe 30 ansa na wɔrewo Yesu no, na nnipakan yɛ ade a Egyptfo yɛ dedaw. Nhomanimfo gye di sɛ Romafo suaa sɛnea Egyptfo kan nnipa, na wɔfaa saa kwan no ara so kan nnipa a na wɔwɔ wɔn ahemman no mu nyinaa.\nDinkyerɛw a ɛte saa ho ahyɛde bi a Roma amrado a na ɔwɔ Egypt de mae wɔ afe 104 mu wɔ Yesu awo akyi no di eyi ho adanse. Wɔakora saa ahyɛde no bi so wɔ Britain Nhomakorabea. Emu nsɛm kenkan sɛ: “Egypt Amrado, Gaius Vibius Maximus (ka sɛ): Yɛahu sɛ bere aso sɛ wɔkan nnipa wɔ afie afie mu, enti ɛho hia sɛ yɛma obiara kɔ ne kurom ma wɔkan no sɛnea ɛbɛyɛ a wobetumi adi nnipakan ahyɛde yi so, na wɔde nsi akɔyɛ wɔn nsase so adwuma.”\nDɛn nti na na Yosef resusuw ho sɛ ɔbɛma Maria awaregyae nhoma bere a na wonnya nwaree?\nSɛnea Mateo Asɛmpa no kyerɛ no, bere a wɔde “Maria maa Yosef sɛ ne siyere a wonnya nwaree no,” Yosef hui sɛ Maria anyinsɛn. Esiane sɛ na Yosef nnim sɛ “honhom kronkron na ama” Maria anyinsɛn nti, ɔyɛɛ n’adwene sɛ obegyaa no, efisɛ na osusuw sɛ wafi n’akyi.—Mateo 1:18-20.\nWɔ Yudafo mu no, sɛ nnipa baanu yɛ aware nhyehyɛe a, na wobu wɔn sɛ wɔaware dedaw. Nanso na nnipa baanu no ntena sɛ awarefo kosi sɛ wobehyia ayeforo. Ná wobu aware nhyehyɛe aniberesɛm paa—efisɛ, sɛ ɛba sɛ ɔbarima no adwene sesa anaa biribi foforo bi nti, nhyehyɛe no gu—na wɔanware a, ababaa no nni hokwan sɛ ɔware kosi sɛ ɔbarima no bɛma no awaregyae nhoma. Sɛ nnipa baanu hyehyɛ aware na ɔbarima no wu a, wobu ɔbea no sɛ ɔyɛ okunafo. Nanso sɛ ɔbea no kɔbɔ aguaman bere a wɔayɛ aware nhyehyɛe a, wobu no sɛ wasɛe aware ma enti wobu no kumfɔ.—Deuteronomium 22:23, 24.\nƐda adi sɛ Yosef susuw nea na ebetumi ato Maria bere a nkurɔfo ate ne nyinsɛn no ho asɛm no ho. Ɛwom sɛ na ɔte nka sɛ ɛsɛ sɛ ɔbɔ atumfoɔ no amanneɛ de, nanso na ɔmpɛ sɛ obegu n’anim ase wɔ baguam. Enti osii gyinae sɛ obegyaa no kokoam. Sɛ ɔbea a wawo a onni kunu wɔ awaregyae krataa a, anyɛ hwee koraa no, ɛbɛkyerɛ sɛ waware pɛn.—w09-E 12/1.\n[Mfonini wɔ kratafa 32]\nNnipakan ho ahyɛde a roma amrado a ɔwɔ Egypt de mae, afe 104 wɔ Yesu awo akyi\n[Mfonini Fibea wɔ kratafa 32]\nw10 1/1 kr. 32


1 Beresosɛm 22 AKCB - Matteus 22 LB\n1Afei, Dawid kae se, “Ɛha ne baabi a wobesi Awurade Nyankopɔn Asɔredan no ne afɔremuka a Israel bɛbɔ so ɔhyew afɔre no.”\nAsɔredan No Si Ho Ahoboa\n2Ɛno nti Dawid hyɛ ma wɔfrɛfrɛɛ ahɔho a wɔte Israel nyinaa boaa ano. Ɔma wotwaa abo a wɔde besi Onyankopɔn Asɔredan no. 3Dawid maa nnade pii a wɔde bɛyɛ nnadewa a ɛho behia ama apon ne mpontare. Ɔmaa kɔbere mfrafrae nso bebree a na wontumi nkari mpo. 4Ɔmaa sida nnua pii nso, efisɛ na mmarima a wofi Tiro ne Sidon de bebree abrɛ Dawid dedaw.\n5Dawid kae se, “Me babarima Salomo nnyinii, na onni osuahu bi, nanso ɛsɛ sɛ saa asɔredan yi yɛ kɛse, gye din na ɛyɛ anuonyamhyɛ wɔ wiase mmaa nyinaa. Enti mefi ase nnɛ yi ara ayɛ ahoboa ama ne si.” Enti Dawid pɛɛ adansi ho nneɛma bebree guu hɔ ansa na ɔrewu.\n6Afei, Dawid soma kɔfaa ne babarima Salomo, na ɔka kyerɛɛ no sɛ onsi asɔredan mma Awurade, Israel Nyankopɔn. 7Dawid ka kyerɛɛ no se, “Me ba, na anka mepɛ sɛ misi asɔredan de hyɛ Awurade, me Nyankopɔn, din anuonyam. 8Nanso Awurade ka kyerɛɛ me se, ‘Woakunkum nnipa bebree wɔ akodi akɛse a wudii no mu. Na esiane sɛ woahwie mogya bebree agu wɔ mʼanim nti, ɛnyɛ wo na wubesi asɔredan de ahyɛ me din anuonyam. 9Na wobɛwo ɔbabarima a ne bere so asomdwoe ne ahotɔ bɛba. Mɛma asomdwoe abɛda ɔne nʼatamfo a wɔwɔ nsase a atwa ha ahyia no nyinaa ntam. Wɔbɛfrɛ no Salomo. Nʼahenni mu no, mɛma asomdwoe ne ahotɔ aba Israel. 10Ɔno ne obi a obesi asɔredan, de ahyɛ me din anuonyam. Ɔbɛyɛ me babarima na mayɛ nʼagya. Na mɛma nʼahenni ahengua atim wɔ Israel afebɔɔ.’\n11“Afei, me ba, Awurade nka wo ho na ɔmma wo nkɔso bere a wudi nʼahyɛde so, na woresi Awurade, wo Nyankopɔn, asɔredan yi. 12Na Awurade mma wo nyansa ne ntease, na woadi Awurade, wo Nyankopɔn mmara so bere a wudi Israel so hene yi. 13Sɛ wudi mmara ne ahyɛde a Awurade nam Mose so de maa Israel no so yiye a, ebesi wo yiye. Yɛ den na yɛ nnam. Nsuro na mma wo koma ntu.\n14“Mayɛ adwumaden apɛ Awurade Asɔredan no si ho nneɛma, sikakɔkɔɔ bɛyɛ tɔn mpem anan (4,000), dwetɛ bɛyɛ tɔn mpem aduanan (40,000) ne nnade ne kɔbere mfrafrae pii a wontumi nkari mpo. Maboaboa nnua ne abo a wɔde bɛyɛ afasu no, nanso ebia ɛsɛ sɛ wopɛ bi ka ho. 15Wowɔ abo adansifo, nnua adwumfo ne nnwuma ahorow mu adwumfo bebree. 16Wɔyɛ abenfo wɔ sikakɔkɔɔ, dwetɛ adwinni mu, kɔbere mfrafrae ne nnade ho adwumayɛfo. Afei fi adwuma no ase, na Awurade nka wo ho.”\n17Na Dawid hyɛɛ Israel ntuanofo nyinaa sɛ wɔmmoa Salomo wɔ saa dwumadi no mu. 18Ɔkae se, “Awurade, wo Nyankopɔn ka wo ho. Wama asomdwoe aba wo ne aman a atwa wo ho ahyia no ntam. Ɔde wɔn ama me, nti wɔyɛ Awurade ne ne nkurɔfo nkoa. 19Afei fi wo koma nyinaa mu hwehwɛ Awurade, wo Nyankopɔn. Si Awurade Nyankopɔn kronkronbea sɛnea ɛbɛyɛ a, wubetumi de Awurade Apam Adaka no ne Onyankopɔn akronkronne no nyinaa akɔ asɔredan a wɔasi de rehyɛ Awurade din anuonyam no mu.”\nAKCB : 1 Beresosɛm 22